ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1379 ΤΗΣ ΕΠΙΤΡΟΠΗΣ

της 28ης Αυγούστου 2019

για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας, μετά την επέκταση της ισχύος του δασμού στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα, την Τυνησία, την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής των εν λόγω χωρών είτε όχι, μετά την επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 11 παράγραφος 2,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Ισχύοντα μέτρα

(1) Με τον κανονισμό (ΕΟΚ) αριθ. 2474/93 (2) («η αρχική έρευνα»), το Συμβούλιο επέβαλε οριστικό δασμό αντιντάμπινγκ 30,6 % στις εισαγωγές ποδηλάτων καταγωγής Λαϊκής Δημοκρατίας της Κίνας («ΛΔΚ» ή «η οικεία χώρα»). Κατόπιν έρευνας κατά της καταστρατήγησης, με τον κανονισμό (ΕΚ) αριθ. 71/97 του Συμβουλίου (3) ο δασμός αυτός επεκτάθηκε στις εισαγωγές ορισμένων εξαρτημάτων ποδηλάτων καταγωγής ΛΔΚ. Με τον κανονισμό (ΕΚ) αριθ. 88/97 της Επιτροπής (4) θεσπίστηκε «καθεστώς απαλλαγής» για ορισμένα εξαρτήματα ποδηλάτων. Έκτοτε ακολούθησαν αρκετές έρευνες, που τροποποίησαν τα αρχικά μέτρα.

(2) Τα ισχύοντα, επί του παρόντος, μέτρα είναι οι οριστικοί δασμοί αντιντάμπινγκ που επιβάλλονται βάσει του κανονισμού (ΕΕ) αριθ. 502/2013 του Συμβουλίου (5), της 29ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 990/2011 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας ύστερα από ενδιάμεση επανεξέταση κατ' εφαρμογή του άρθρου 11 παράγραφος 3 του κανονισμού (ΕΚ) αριθ. 1225/2009. Οι ισχύοντες δασμοί αντιντάμπινγκ κυμαίνονται από 0 % έως 48,5 % («τα ισχύοντα μέτρα»). Η έρευνα η οποία κατέληξε στην επιβολή των ισχυόντων μέτρων θα αναφέρεται εφεξής ως «η προηγούμενη έρευνα επανεξέτασης».

(3) Με τον εκτελεστικό κανονισμό (ΕΕ) αριθ. 501/2013 του Συμβουλίου (6), το Συμβούλιο επέκτεινε επίσης τα μέτρα για τις εισαγωγές ποδηλάτων καταγωγής ΛΔΚ στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας ή όχι. Στο πλαίσιο αυτής της έρευνας παραχωρήθηκαν διάφορες απαλλαγές σε πραγματικούς παραγωγούς-εξαγωγείς στις εν λόγω χώρες.

(4) Με τον εκτελεστικό κανονισμό (ΕΕ) 2015/776 (7), η Επιτροπή επέκτεινε επίσης τα μέτρα για τις εισαγωγές ποδηλάτων καταγωγής ΛΔΚ στις εισαγωγές ποδηλάτων που αποστέλλονται από την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής Καμπότζης, Πακιστάν και Φιλιππινών είτε όχι. Στο πλαίσιο αυτής της έρευνας παραχωρήθηκαν διάφορες απαλλαγές σε πραγματικούς παραγωγούς-εξαγωγείς στις εν λόγω χώρες.

(5) Στις 14 Δεκεμβρίου 2017 (8), το Δικαστήριο της Ευρωπαϊκής Ένωσης επικύρωσε την απόφαση του Γενικού Δικαστηρίου, με την οποία ακυρώθηκε ο κανονισμός επιβολής των μέτρων αντιντάμπινγκ όσον αφορά την προσφεύγουσα, Giant Co. Ltd. Ως εκ τούτου, η Giant Co. Ltd. εξαιρείται από το πεδίο εφαρμογής των μέτρων και δεν συμπεριελήφθη στο αντικείμενο της παρούσας έρευνας.

(6) Με τον εκτελεστικό κανονισμό (ΕΕ) 2018/49 (9), η Επιτροπή τροποποίησε τα μέτρα για τις εισαγωγές ποδηλάτων καταγωγής ΛΔΚ, κατόπιν επανεξέτασης για νέο εξαγωγέα, σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού.

1.2. Έναρξη επανεξέτασης ενόψει της λήξης ισχύος των μέτρων

(7) Μετά τη δημοσίευση ανακοίνωσης για την επικείμενη λήξη των ισχυόντων οριστικών μέτρων αντιντάμπινγκ (10), η Ένωση Ευρωπαίων Κατασκευαστών Ποδηλάτων («ΕΒΜΑ» ή «ο αιτών») υπέβαλε αίτηση για την έναρξη επανεξέτασης ενόψει της λήξης ισχύος των συγκεκριμένων μέτρων σύμφωνα με το άρθρο 11 παράγραφος 2 του βασικού κανονισμού. Η αίτηση υποβλήθηκε στις 5 Μαρτίου 2018. Ο αιτών ενεργεί εξ ονόματος των παραγωγών ποδηλάτων της ΕΕ που αντιπροσωπεύουν πάνω από το 45 % της συνολικής ενωσιακής παραγωγής ποδηλάτων. Η αίτηση βασίστηκε στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας στον ενωσιακό κλάδο παραγωγής.

(8) Η Επιτροπή ανήγγειλε στις 4 Ιουνίου 2018, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (11) («ανακοίνωση για την έναρξη της διαδικασίας»), την έναρξη επανεξέτασης ενόψει της λήξης της ισχύος των μέτρων αντιντάμπινγκ που εφαρμόζονται στις εισαγωγές ποδηλάτων καταγωγής Λαϊκής Δημοκρατίας της Κίνας, σύμφωνα με το άρθρο 11 παράγραφος 2 του βασικού κανονισμού.

1.3. Έρευνα

1.3.1. Περίοδος έρευνας επανεξέτασης και εξεταζόμενη περίοδος

(9) Η έρευνα για την πιθανότητα συνέχισης ή επανάληψης της πρακτικής ντάμπινγκ κάλυψε την περίοδο από την 1η Απριλίου 2017 έως τις 31 Μαρτίου 2018 («η περίοδος της έρευνας επανεξέτασης» ή «ΠΕΕ»). Η εξέταση των τάσεων που είναι σημαντικές για την εκτίμηση της πιθανότητας συνέχισης ή επανάληψης της ζημίας κάλυψε την περίοδο από την 1η Ιανουαρίου 2014 έως το τέλος της περιόδου της έρευνας επανεξέτασης («η εξεταζόμενη περίοδος»).

1.3.2. Ενδιαφερόμενα μέρη

(10) Στην ανακοίνωση για την έναρξη της διαδικασίας, η Επιτροπή κάλεσε όλα τα ενδιαφερόμενα μέρη να συμμετάσχουν στην έρευνα. Επιπλέον, η Επιτροπή ενημέρωσε επίσημα τα ακόλουθα μέρη σχετικά με την έναρξη της επανεξέτασης ενόψει της λήξης ισχύος των μέτρων: τον αιτούντα, τους γνωστούς παραγωγούς στην Ένωση και τις οικείες ενώσεις τους, τους γνωστούς παραγωγούς-εξαγωγείς στη ΛΔΚ, τους γνωστούς μη συνδεδεμένους εισαγωγείς στην Ένωση, τους προμηθευτές εξαρτημάτων και την ένωση χρηστών στην Ένωση που είναι γνωστό ότι ενδιαφέρονται και τις αρχές της ΛΔΚ.

(11) Όλα τα ενδιαφερόμενα μέρη κλήθηκαν να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία εντός των προθεσμιών που προβλέπονταν στην ανακοίνωση για την έναρξη της διαδικασίας. Τα ενδιαφερόμενα μέρη είχαν επίσης τη δυνατότητα να ζητήσουν γραπτώς ακρόαση από τις υπηρεσίες ερευνών της Επιτροπής και/ή από τον σύμβουλο ακροάσεων για τις διαδικασίες εμπορικών προσφυγών.

1.3.3. Δειγματοληψία

(12) Στην ανακοίνωση για την έναρξη της διαδικασίας η Επιτροπή ανέφερε ότι ενδέχεται να προβεί σε δειγματοληψία ενδιαφερόμενων μερών σύμφωνα με το άρθρο 17 του βασικού κανονισμού.

1.3.3.1. Δειγματοληψία ενωσιακών παραγωγών

(13) Στην ανακοίνωση για την έναρξη της διαδικασίας, η Επιτροπή ανέφερε επίσης ότι είχε επιλέξει προσωρινά δείγμα παραγωγών της Ένωσης, σύμφωνα με το άρθρο 17 παράγραφος 1 του βασικού κανονισμού. Πριν από την έναρξη της διαδικασίας, περισσότεροι από 70 παραγωγοί της Ένωσης έδωσαν τις πληροφορίες που τους ζητήθηκαν για την επιλογή του δείγματος και δήλωσαν ότι είναι πρόθυμοι να συνεργαστούν με την Επιτροπή. Σε αυτή τη βάση, η Επιτροπή επέλεξε προσωρινά δείγμα τριών παραγωγών, οι οποίοι διαπιστώθηκε ότι ήταν αντιπροσωπευτικοί του ενωσιακού κλάδου παραγωγής από άποψη όγκου πωλήσεων και παραγωγής του ομοειδούς προϊόντος στην Ένωση. Οι ενωσιακοί παραγωγοί του δείγματος αντιπροσώπευαν το 22 % της συνολικής εκτιμώμενης παραγωγής του ενωσιακού κλάδου παραγωγής και το 21 % του συνολικού όγκου πωλήσεων του ενωσιακού κλάδου παραγωγής σε μη συνδεδεμένους πελάτες στην Ένωση κατά την περίοδο από την 1η Ιανουαρίου 2017 έως τις 31 Δεκεμβρίου 2017. Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το προσωρινό δείγμα. Δεν ελήφθησαν παρατηρήσεις.

(14) Μετά την έναρξη της διαδικασίας, διαπιστώθηκε ότι ορισμένοι ενωσιακοί παραγωγοί ανέθεταν υπεργολαβικώς, εν μέρει ή πλήρως, την παραγωγική διαδικασία σε τρίτες εταιρείες που ενεργούσαν βάσει συμφωνιών υπεργολαβίας («υπεργολάβοι»). Για τον λόγο αυτό, η Επιτροπή ζήτησε πρόσθετες πληροφορίες από τους δέκα μεγαλύτερους ενωσιακούς παραγωγούς όσον αφορά τα επιχειρηματικά τους μοντέλα και τους όγκους παραγωγής τους. Υπό το πρίσμα των νέων πληροφοριών που ελήφθησαν, η Επιτροπή αποφάσισε να συμπεριλάβει άλλους δύο ενωσιακούς παραγωγούς στο δείγμα, ώστε να καλύψει τα διάφορα επιχειρηματικά μοντέλα που εφαρμόζονται στην ΕΕ. Το τελικό δείγμα κάλυψε ποσοστό 27 % του εκτιμώμενου συνολικού όγκου παραγωγής και 26 % του εκτιμώμενου συνολικού όγκου πωλήσεων σε μη συνδεδεμένους πελάτες στην Ένωση κατά τη διάρκεια του 2017. Δεν υποβλήθηκαν άλλες παρατηρήσεις. Το δείγμα κρίθηκε αντιπροσωπευτικό για τον ενωσιακό κλάδο παραγωγής.

1.3.3.2. Δειγματοληψία μη συνδεδεμένων εισαγωγέων

(15) Για να μπορέσει η Επιτροπή να αποφασίσει κατά πόσον ήταν αναγκαία η δειγματοληψία και, εφόσον ήταν αναγκαία, να επιλέξει ένα δείγμα, όλοι οι μη συνδεδεμένοι εισαγωγείς κλήθηκαν να συμμετάσχουν στη συγκεκριμένη έρευνα. Κλήθηκαν να αναγγελθούν υποβάλλοντας στην Επιτροπή τις πληροφορίες σχετικά με τις εταιρείες τους που απαριθμούνταν στο παράρτημα II της ανακοίνωσης για την έναρξη της διαδικασίας.

(16) Επιπλέον, κατά το στάδιο έναρξης της διαδικασίας, η Επιτροπή επικοινώνησε με 75 εισαγωγείς που προσδιορίζονταν στην αίτηση επανεξέτασης και τους κάλεσε να εξηγήσουν τις δραστηριότητές τους και να συμπληρώσουν το παράρτημα II της ανακοίνωσης για την έναρξη της διαδικασίας. Κανένας από αυτούς δεν αναγγέλθηκε.

1.3.3.3. Δειγματοληψία παραγωγών στη ΛΔΚ

(17) Η Επιτροπή, για να αποφασίσει αν η δειγματοληψία είναι αναγκαία και, εάν ναι, να επιλέξει δείγμα, ζήτησε από όλους τους γνωστούς παραγωγούς του υπό επανεξέταση προϊόντος στη ΛΔΚ να παράσχουν τα στοιχεία που προσδιορίζονταν στην ανακοίνωση για την έναρξη της διαδικασίας. Επιπλέον, η Επιτροπή ζήτησε από την αποστολή της Λαϊκής Δημοκρατίας της Κίνας στην Ευρωπαϊκή Ένωση να ορίσει και/ή να επικοινωνήσει με τυχόν άλλους παραγωγούς που ενδεχομένως θα ενδιαφέρονταν να συμμετάσχουν στην έρευνα.

(18) Έξι παραγωγοί-εξαγωγείς/παραγωγοί αναγγέλθηκαν μετά την έναρξη της διαδικασίας, από τους οποίους ένας απέσυρε ακολούθως τη συνεργασία του. Μόνο δύο από τους εναπομείναντες πέντε συνεργαζόμενους παραγωγούς-εξαγωγείς/παραγωγούς εξήγαγαν ποδήλατα στην Ένωση κατά τη διάρκεια της περιόδου της έρευνας επανεξέτασης.

(19) Σύμφωνα με το άρθρο 17 παράγραφος 1 του βασικού κανονισμού, η Επιτροπή επέλεξε αντιπροσωπευτικό δείγμα τριών ομίλων παραγωγών-εξαγωγέων/παραγωγών, με βάση τον μεγαλύτερο δηλωθέντα όγκο εξαγωγών, τόσο στην ΕΕ όσο και σε τρίτες χώρες, καθώς και την παραγωγή του υπό επανεξέταση προϊόντος κατά τη διάρκεια της περιόδου της έρευνας επανεξέτασης.

(20) Στο πλαίσιο αυτό, οι τρεις όμιλοι των Κινέζων παραγωγών-εξαγωγέων/παραγωγών του δείγματος αντιστοιχούν σε περίπου 89 % του συνόλου της δηλωθείσας παραγωγής και των δηλωθεισών πωλήσεων των πέντε συνεργαζόμενων εταιρειών/ομίλων εταιρειών. Σε γενικό επίπεδο, οι τρεις όμιλοι του δείγματος αντιστοιχούν στο 18 % των πωλήσεων ποδηλάτων από τη ΛΔΚ στην ΕΕ και στο 1 % της παραγωγής ποδηλάτων στη ΛΔΚ κατά τη διάρκεια της περιόδου της έρευνας επανεξέτασης.

(21) Στα ενδιαφερόμενα μέρη δόθηκε η δυνατότητα να υποβάλουν παρατηρήσεις σχετικά με το προτεινόμενο δείγμα. Η Επιτροπή έλαβε παρατηρήσεις μόνο από τον αιτούντα. Πρώτον, ο αιτών ισχυρίστηκε ότι οι παραγωγοί που αναγγέλθηκαν δεν είναι Κινέζοι παραγωγοί ποδηλάτων, καθώς συνδέονται με ταϊβανέζικες εταιρείες. Δεύτερον, ο αιτών υποστήριξε ότι οι εταιρείες του δείγματος και οι εταιρείες που αναγγέλθηκαν δεν συνιστούν τυπικούς Κινέζους παραγωγούς ποδηλάτων, καθώς δεν είναι εγκατεστημένοι στα τρία βασικά κέντρα της κινεζικής βιομηχανίας ποδηλάτων. Τρίτον, ο αιτών υποστήριξε ότι οι εταιρείες του δείγματος και οι εταιρείες που αναγγέλθηκαν δεν παράγουν ποδήλατα κατώτερης βαθμίδας. Τέταρτον, ο αιτών ισχυρίστηκε ότι δύο από τις εταιρείες του δείγματος υπόκεινται σε κατ' αξία δασμό ντάμπινγκ 0 %.

(22) Η Επιτροπή επισήμανε ότι ο αιτών δεν προσκόμισε στοιχεία που να αποδεικνύουν ότι η τοποθεσία θα μπορούσε να επηρεάζει τους τύπους ή το κόστος παραγωγής ούτε ότι οι επιλεγμένες εταιρείες δεν παράγουν ποδήλατα κατώτερης βαθμίδας. Επιπλέον, η Επιτροπή μπόρεσε να διαπιστώσει ότι οι παραγωγοί-εξαγωγείς του δείγματος κατασκεύαζαν επίσης ποδήλατα κατώτερης βαθμίδας.

(23) Επιπλέον, κατά την επιλογή του δείγματος, η Επιτροπή όφειλε, βάσει των διατάξεων του άρθρου 17 του βασικού κανονισμού, να επιλέξει αντιπροσωπευτικό δείγμα από τις εταιρείες που αναγγέλθηκαν. Για τις εν λόγω συνεργαζόμενες εταιρείες, η Επιτροπή διευκρίνισε ότι, παρά το ιδιοκτησιακό καθεστώς, την τοποθεσία και το φάσμα των προϊόντων της εταιρείας, όλες οι εταιρείες που συμπεριελήφθησαν στο δείγμα παρήγαγαν ποδήλατα στη ΛΔΚ κατά τη διάρκεια της περιόδου της έρευνας επανεξέτασης.

(24) Ως εκ τούτου, οι ισχυρισμοί της EBMA απορρίφθηκαν.

1.3.3.4. Ερωτηματολόγια και επιτόπιες επαληθεύσεις

(25) Η Επιτροπή απέστειλε ερωτηματολόγια στους πέντε ενωσιακούς παραγωγούς του δείγματος, στους τρεις παραγωγούς-εξαγωγείς του δείγματος, στον αιτούντα και στην κυβέρνηση της Κίνας («κινεζική κυβέρνηση»). Οι πέντε ενωσιακοί παραγωγοί του δείγματος, καθώς και οι δέκα υπεργολάβοι τους, οι τρεις παραγωγοί-εξαγωγείς του δείγματος και ο αιτών απάντησαν στο ερωτηματολόγιο.

(26) Η Επιτροπή επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανής συνέχισης ή επανάληψης των πρακτικών ντάμπινγκ και της ζημίας και, αφετέρου, του συμφέροντος της Ένωσης. Πραγματοποιήθηκαν επιτόπιες επαληθεύσεις στις εγκαταστάσεις των ακόλουθων ενδιαφερόμενων μερών: α) Ενωσιακοί παραγωγοί: — Denver Bike, Ιταλία — Maxcom EOOD, Βουλγαρία — MFC (Manufacture Française du Cycle), Γαλλία — RGVS Ibérica Lda, όμιλος Decathlon, Πορτογαλία — Sprick Rowery Spółka z o.o., Πολωνία β) Ενωσιακοί υπεργολάβοι — A. J. Maias SA, Πορτογαλία — All Bike's SRL, Ιταλία — Andos Bike SRL, Ιταλία — G.L. Cicli Di Giraudo Lorena, Ιταλία — RTE SA, Πορτογαλία γ) Παραγωγοί-εξαγωγείς και οι συνδεδεμένες εταιρείες τους: — Ideal Bike Co., Ltd., Dongguan (ΛΔΚ) — Advanced Sports International-China Ltd., Dongguan (ΛΔΚ) — Econotrade Co. Ltd., Taichung (Ταϊβάν) — Top Sport International Co. Ltd., Taichung (Ταϊβάν) — Ideal Bike Corporation Co., Ltd., Taichung (Ταϊβάν) — Oyama Bicycles Co., Ltd., Taicang (ΛΔΚ) — Universal Cycle Corporation Co., Ltd., Guangzhou (ΛΔΚ) — Universal Cycle Corporation (παράρτημα Ταϊβάν), Taipei (Ταϊβάν)

1.3.4. Διαδικασία για τον καθορισμό της κανονικής αξίας σύμφωνα με το άρθρο 2 παράγραφος 6α του βασικού κανονισμού

(27) Με βάση τα επαρκή αποδεικτικά στοιχεία που ήταν διαθέσιμα κατά την έναρξη της έρευνας και φαίνεται να καταδεικνύουν την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού, η Επιτροπή έκρινε σκόπιμο να κινήσει την έρευνα με βάση το άρθρο 2 παράγραφος 6α του βασικού κανονισμού.

(28) Κατά συνέπεια, προκειμένου να συγκεντρωθούν τα απαραίτητα στοιχεία για την ενδεχόμενη εφαρμογή του άρθρου 2 παράγραφος 6α του βασικού κανονισμού, στην ανακοίνωση για την έναρξη της διαδικασίας, η Επιτροπή κάλεσε παραγωγούς της οικείας χώρας να παράσχουν τις πληροφορίες που ζητούνται στο παράρτημα III της ανακοίνωσης για την έναρξη της διαδικασίας όσον αφορά τις εισροές που χρησιμοποιήθηκαν για την παραγωγή του υπό επανεξέταση προϊόντος. Οι ίδιοι έξι παραγωγοί-εξαγωγείς/παραγωγοί που απέστειλαν απαντήσεις σχετικά με τη δειγματοληψία υπέβαλαν επίσης τις πληροφορίες που ζητούνται στο παράρτημα III.

(29) Για να συγκεντρώσει τις αναγκαίες πληροφορίες για την έρευνά της, η Επιτροπή απέστειλε επίσης ερωτηματολόγιο στην κινεζική κυβέρνηση σχετικά με τις εικαζόμενες σημαντικές στρεβλώσεις κατά την έννοια του άρθρου 2 παράγραφος 6α στοιχείο β) του βασικού κανονισμού. Η κινεζική κυβέρνηση δεν απάντησε στο ερωτηματολόγιο.

(30) Στην ανακοίνωση για την έναρξη της διαδικασίας, η Επιτροπή κάλεσε επίσης όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με τη σκοπιμότητα της εφαρμογής του άρθρου 2 παράγραφος 6α του βασικού κανονισμού εντός 37 ημερών από την ημερομηνία δημοσίευσης της εν λόγω ανακοίνωσης στην Επίσημη Εφημερίδα της Ευρωπαϊκής Ένωσης. Καμία παρατήρηση ή πρόσθετα αποδεικτικά στοιχεία δεν ελήφθησαν στο πλαίσιο αυτό.

(31) Στην ανακοίνωση για την έναρξη της διαδικασίας, η Επιτροπή διευκρίνισε επίσης ότι, με βάση τα διαθέσιμα αποδεικτικά στοιχεία, ενδέχεται να χρειαστεί να επιλέξει κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, για τον καθορισμό της κανονικής αξίας με βάση τιμές χωρίς στρεβλώσεις ή δείκτες αναφοράς.

(32) Στις 4 Ιουλίου 2018 η Επιτροπή δημοσίευσε ένα πρώτο σημείωμα για τον φάκελο («το πρώτο σημείωμα για τους συντελεστές παραγωγής»), με το οποίο ζήτησε τις απόψεις των ενδιαφερομένων μερών όσον αφορά τις σχετικές πηγές που μπορεί να χρησιμοποιήσει η Επιτροπή για τον καθορισμό της κανονικής αξίας, σύμφωνα με το άρθρο 2 παράγραφος 6α) στοιχείο ε) δεύτερο εδάφιο του βασικού κανονισμού. Στο εν λόγω σημείωμα, η Επιτροπή παρείχε κατάλογο με όλους τους συντελεστές παραγωγής, όπως τα υλικά, η ενέργεια και το εργατικό δυναμικό, που χρησιμοποιήθηκαν στην παραγωγή του υπό επανεξέταση προϊόντος από τους παραγωγούς-εξαγωγείς. Επιπλέον, με βάση τα κριτήρια που διέπουν την επιλογή των τιμών χωρίς στρεβλώσεις ή των δεικτών αναφοράς, η Επιτροπή εντόπισε έξι πιθανές αντιπροσωπευτικές χώρες: Βραζιλία, Μεξικό, Ρωσία, Σερβία, Ταϊλάνδη και Τουρκία.

(33) Η Επιτροπή έδωσε τη δυνατότητα σε όλα τα ενδιαφερόμενα μέρη να υποβάλουν παρατηρήσεις. Η Επιτροπή έλαβε παρατηρήσεις από έναν παραγωγό-εξαγωγέα και έναν ενωσιακό παραγωγό, καθώς και από τον αιτούντα, ενώ οι αρχές της οικείας χώρας δεν υπέβαλαν παρατηρήσεις.

(34) Η Επιτροπή εξέτασε τις παρατηρήσεις που ελήφθησαν αναφορικά με το πρώτο σημείωμα για τους συντελεστές παραγωγής στο πλαίσιο δεύτερου σημειώματος της 9ης Αυγούστου 2018 («το δεύτερο σημείωμα για τους συντελεστές παραγωγής»). Η Επιτροπή κατάρτισε επίσης τον κατάλογο των συντελεστών παραγωγής και κατέληξε στο συμπέρασμα ότι, σε αυτό το στάδιο, η Σερβία ήταν η καταλληλότερη αντιπροσωπευτική χώρα σύμφωνα με το άρθρο 2 παράγραφος 6α στοιχείο α) πρώτο εδάφιο του βασικού κανονισμού. Η Επιτροπή κάλεσε τα ενδιαφερόμενα μέρη να υποβάλουν παρατηρήσεις. Η Επιτροπή δεν έλαβε καμία παρατήρηση.

1.3.5. Επακόλουθη διαδικασία

(35) Στις 7 Ιουνίου 2019 η Επιτροπή γνωστοποίησε τα ουσιώδη πραγματικά στοιχεία και το σκεπτικό βάσει των οποίων επρόκειτο να επιβληθούν δασμοί αντιντάμπινγκ («κοινοποίηση τελικών πορισμάτων»). Σε όλα τα μέρη δόθηκε προθεσμία εντός της οποίας θα μπορούσαν να διατυπώσουν παρατηρήσεις σχετικά με την κοινοποίηση.

(36) Η Επιτροπή έλαβε παρατηρήσεις από τον αιτούντα και από το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων («CCCME»).

2. ΥΠΟ ΕΠΑΝΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

2.1. Υπό επανεξέταση προϊόν

(37) Το προϊόν που αποτελεί αντικείμενο της παρούσας επανεξέτασης είναι τα δίτροχα και άλλα ποδήλατα (συμπεριλαμβανομένων των τρίτροχων διανομής εμπορευμάτων, αλλά εξαιρουμένων των μονότροχων), χωρίς κινητήρα, που υπάγονται στους κωδικούς ΣΟ 8712 00 30 και ex 8712 00 70 (κωδικοί TARIC 8712007091, 8712007092 και 8712007099) («το υπό επανεξέταση προϊόν» ή «ποδήλατα»)

(38) Η Επιτροπή παρατήρησε ότι υπήρξαν μεταβολές στον τομέα μετά την προηγούμενη έρευνα επανεξέτασης. Υπήρξαν πολυάριθμες τεχνολογικές εξελίξεις, κυρίως όσον αφορά τις πρώτες ύλες που χρησιμοποιούνται. Επιπλέον, η αγορά έχει μεταβληθεί σημαντικά και συγκεκριμένες κατηγορίες ποδηλάτων έχουν καταστεί πιο δημοφιλείς και απέκτησαν σημαντικό μερίδιο αγοράς. Προκειμένου να αποτυπώσει αυτές τις μεταβολές, η Επιτροπή αποφάσισε να αναπροσαρμόσει τις κατηγορίες ποδηλάτων που χρησιμοποιήθηκαν στην προηγούμενη έρευνα επανεξέτασης. Όλα τα ενδιαφερόμενα μέρη ενημερώθηκαν γι' αυτή την απόφαση και κλήθηκαν να υποβάλουν παρατηρήσεις. Δεν ελήφθησαν παρατηρήσεις.

(39) Ως εκ τούτου, τα ποδήλατα ταξινομήθηκαν βάσει των ακόλουθων κύριων τύπων: — κωδικός (Α): ATB (ποδήλατα παντός εδάφους, στα οποία περιλαμβάνονται και τα ποδήλατα ανωμάλου εδάφους, άνω των 24″) — κωδικός (F): Πτυσσόμενα — κωδικός (J): Νεανικά ποδήλατα (ΒΜΧ) και παιδικά ποδήλατα (24″ και κάτω) — κωδικός (R): Δρόμου/Αγώνων (άνω των 24″) — κωδικός (T): Ποδήλατα ταξιδίου/πόλεως/μεικτής χρήσεως/περιήγησης (άνω των 24″) — κωδικός (O): Άλλα (π.χ. διανομών, μεταφοράς φορτίων, τρίκυκλα)

(40) Όλοι οι ανωτέρω τύποι ποδηλάτων έχουν τα ίδια βασικά φυσικά και τεχνικά χαρακτηριστικά. Επιπλέον, πωλούνται μέσω παρόμοιων δικτύων διανομής στην ενωσιακή αγορά, όπως επιχειρήσεις λιανικής πώλησης, αλυσίδες καταστημάτων αθλητικών ειδών και μεγάλες αλυσίδες καταστημάτων. Η βασική εφαρμογή και χρήση των ποδηλάτων είναι πανομοιότυπη, συνεπώς ορισμένα μοντέλα διαφορετικών τύπων μπορεί να είναι εναλλάξιμα και ανταγωνιστικά μεταξύ τους.

(41) Με βάση τα ανωτέρω, εξάγεται το συμπέρασμα ότι όλοι οι τύποι ποδηλάτων αποτελούν ένα ενιαίο προϊόν.

2.2. Ομοειδές προϊόν

(42) Η παρούσα έρευνα επανεξέτασης ενόψει της λήξης ισχύος των μέτρων επιβεβαίωσε ότι τα ποδήλατα που παράγονται και πωλούνται στις εγχώριες αγορές της ΛΔΚ και της αντιπροσωπευτικής χώρας της Σερβίας, και το προϊόν που παράγεται και πωλείται στην Ένωση από τους ενωσιακούς παραγωγούς έχουν τα ίδια βασικά φυσικά και τεχνικά χαρακτηριστικά και τελικές χρήσεις. Θεωρούνται πανομοιότυπα προϊόντα, όμοια από κάθε άποψη, κατά την έννοια του άρθρου 1 παράγραφος 4 του βασικού κανονισμού.

3. ΠΙΘΑΝΟΤΗΤΑ ΣΥΝΕΧΙΣΗΣ Η ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ

3.1. Προκαταρκτικές παρατηρήσεις

(43) Σύμφωνα με το άρθρο 11 παράγραφος 2 του βασικού κανονισμού, η Επιτροπή εξέτασε αν η λήξη των ισχυόντων μέτρων θα ήταν πιθανό να οδηγήσει σε συνέχιση ή επανάληψη της πρακτικής ντάμπινγκ από τη ΛΔΚ.

3.2. Συνεργασία από τη ΛΔΚ

(44) Έξι εταιρείες/όμιλοι εταιρειών υπέβαλαν συμπληρωμένο το έντυπο δειγματοληψίας· μία από τις εν λόγω εταιρείες/ομίλους εταιρειών απέσυρε αργότερα τη συνεργασία της. Ο συνολικός όγκος εξαγωγών ποδηλάτων στην Ένωση που δηλώθηκε από τις πέντε συνεργαζόμενες εταιρείες ήταν [120 000 έως 150 000] μονάδες κατά την περίοδο της έρευνας επανεξέτασης και αντιστοιχούσε στο 18 % του συνολικού όγκου εισαγωγών του υπό επανεξέταση προϊόντος από τη ΛΔΚ που καταγράφηκε από τη Eurostat για την ίδια περίοδο. Η συνολική δηλωθείσα παραγωγική ικανότητα των συνεργαζόμενων εταιρειών/ομίλων εταιρειών ανήλθε σε περίπου 1 εκατ. μονάδες, που αποτελεί περίπου το 1 % της συνολικής εκτιμώμενης κινεζικής παραγωγικής ικανότητας (117 εκατ. μονάδες).

(45) Δεδομένου του χαμηλού επιπέδου συνεργασίας, η Επιτροπή εφάρμοσε το άρθρο 18 και στήριξε τα συμπεράσματά της για την κινεζική αγορά ποδηλάτων, συμπεριλαμβανομένης της παραγωγής, της παραγωγικής ικανότητας και της πλεονάζουσας παραγωγικής ικανότητας, στα διαθέσιμα στοιχεία.

(46) Επιπλέον, ένας από τους ομίλους του δείγματος, ο όμιλος Ideal, δεν διαβίβασε στην Επιτροπή τις τιμές πώλησής του όσον αφορά τις πωλήσεις που πραγματοποιήθηκαν μέσω ενός συνδεδεμένου εμπόρου στον πρώτο ανεξάρτητο πελάτη, τόσο για τις πωλήσεις στην Ένωση όσο και στον υπόλοιπο κόσμο. Ως εκ τούτου, η Επιτροπή εφάρμοσε το άρθρο 18 του βασικού κανονισμού και χρησιμοποίησε τα βέλτιστα διαθέσιμα στοιχεία όσον αφορά το εν λόγω τμήμα των εξαγωγικών πωλήσεων του συγκεκριμένου ομίλου.

3.3. Συνέχιση της πρακτικής ντάμπινγκ στις εισαγωγές κατά την περίοδο της έρευνας επανεξέτασης

(47) Σύμφωνα με τα στατιστικά στοιχεία της Eurostat, κατά την περίοδο της έρευνας επανεξέτασης εισήχθησαν στην Ένωση 747 313 ποδήλατα από τη ΛΔΚ, που αντιπροσωπεύουν περίπου το 4 % της συνολικής ενωσιακής κατανάλωσης. Κατά συνέπεια, η Επιτροπή κατέληξε στο συμπέρασμα ότι οι πραγματικές εισαγωγές κατά την περίοδο της έρευνας επανεξέτασης ήταν επαρκώς αντιπροσωπευτικές ώστε να εξεταστεί κατά πόσον η πρακτική ντάμπινγκ συνεχίστηκε κατά την περίοδο της έρευνας επανεξέτασης.

3.3.1. Κανονική αξία

(48) Κατά το άρθρο 2, παράγραφος 1, του βασικού κανονισμού, «η κανονική αξία βασίζεται καταρχήν στις πληρωθείσες ή πληρωτέες τιμές, κατά τις συνήθεις εμπορικές πράξεις, από ανεξάρτητους πελάτες στη χώρα εξαγωγής».

(49) Ωστόσο, σύμφωνα με το άρθρο 2 παράγραφος 6α στοιχείο α) του βασικού κανονισμού, «σε περίπτωση που διαπιστωθεί […] ότι δεν είναι σκόπιμο να χρησιμοποιούνται οι εγχώριες τιμές και το κόστος στη χώρα εξαγωγής λόγω της ύπαρξης στη χώρα αυτή σημαντικών στρεβλώσεων κατά την έννοια του στοιχείου β), η κανονική αξία κατασκευάζεται αποκλειστικά με βάση το κόστος παραγωγής και πώλησης που αντικατοπτρίζει τις τιμές χωρίς στρεβλώσεις ή βάσει δεικτών αναφοράς», και «περιλαμβάνει ένα μη στρεβλωμένο και εύλογο ποσό για τα διοικητικά έξοδα, τα έξοδα πώλησης και τα γενικά έξοδα και κέρδη». Όπως εξηγείται περαιτέρω παρακάτω, στην παρούσα έρευνα η Επιτροπή κατέληξε στο συμπέρασμα ότι, με βάση τα διαθέσιμα αποδεικτικά στοιχεία και λόγω έλλειψης συνεργασίας από την κινεζική κυβέρνηση και απουσίας ισχυρισμών από τους παραγωγούς-εξαγωγείς, ήταν σκόπιμη η εφαρμογή του άρθρου 2 παράγραφος 6α του βασικού κανονισμού.

3.3.2. Ύπαρξη σημαντικών στρεβλώσεων

3.3.2.1. Εισαγωγή

(50) Το άρθρο 2 παράγραφος 6α στοιχείο β) του βασικού κανονισμού ορίζει ότι «σημαντικές στρεβλώσεις είναι οι στρεβλώσεις που προκαλούνται όταν οι κοινοποιηθείσες τιμές ή το κόστος, συμπεριλαμβανομένου του κόστους των πρώτων υλών και της ενέργειας, δεν οφείλονται στις δυνάμεις της ελεύθερης αγοράς επειδή επηρεάζονται από σημαντική κρατική παρέμβαση. Κατά την αξιολόγηση της ύπαρξης σημαντικών στρεβλώσεων, λαμβάνεται υπόψη, μεταξύ άλλων, η ενδεχόμενη επίπτωση ενός ή περισσοτέρων εκ των ακόλουθων στοιχείων: — η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής· — η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος· — οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς· — η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο· — οι μισθολογικές δαπάνες υφίστανται στρεβλώσεις· — η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος.»

(51) Σύμφωνα με το άρθρο 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο α) λαμβάνεται υπόψη, μεταξύ άλλων, ο ενδεικτικός κατάλογος στοιχείων της προηγούμενης διάταξης. Δυνάμει του άρθρου 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων, πρέπει να λαμβάνεται υπόψη η ενδεχόμενη επίπτωση ενός ή περισσοτέρων εκ των εν λόγω στοιχείων στις τιμές και το κόστος στη χώρα εξαγωγής του υπό επανεξέταση προϊόντος. Πράγματι, δεδομένου ότι ο εν λόγω κατάλογος δεν είναι σωρευτικός, δεν είναι αναγκαίο να λαμβάνονται υπόψη όλα τα στοιχεία για τη διαπίστωση σημαντικών στρεβλώσεων. Επιπλέον, οι ίδιες πραγματικές συνθήκες μπορεί να χρησιμοποιηθούν για να αποδειχθεί η ύπαρξη ενός ή περισσοτέρων εκ των στοιχείων του καταλόγου. Εντούτοις, κάθε συμπέρασμα για ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο α) πρέπει να εξάγεται βάσει όλων των διαθέσιμων αποδεικτικών στοιχείων. Κατά τη γενική αξιολόγηση της ύπαρξης στρεβλώσεων μπορεί επίσης να λαμβάνεται υπόψη το γενικό πλαίσιο και η κατάσταση στη χώρα εξαγωγής, ιδίως στην περίπτωση που με βάση τα θεμελιώδη στοιχεία της οικονομικής και διοικητικής διάρθρωσης της χώρας εξαγωγής ανατίθενται στην κυβέρνηση ουσιαστικές εξουσίες παρέμβασης στις δυνάμεις της αγοράς, γεγονός που, συνεπώς, συνεπάγεται ότι οι τιμές και το κόστος δεν προκύπτουν ως αποτέλεσμα των δυνάμεων της ελεύθερης αγοράς.

(52) Το άρθρο 2 παράγραφος 6α στοιχείο γ) του βασικού κανονισμού προβλέπει ότι «όταν η Επιτροπή διαθέτει τεκμηριωμένα αποδεικτικά στοιχεία για ενδεχόμενη ύπαρξη σημαντικών στρεβλώσεων όπως αναφέρεται στο στοιχείο β) σε μία συγκεκριμένη χώρα ή σε ένα συγκεκριμένο τομέα στη χώρα αυτή και εφόσον αυτό είναι απαραίτητο για την αποτελεσματική εφαρμογή του παρόντος κανονισμού, η Επιτροπή πραγματοποιεί, δημοσιοποιεί και επικαιροποιεί τακτικά μια έκθεση στην οποία περιγράφονται οι αναφερόμενες στο στοιχείο β) συνθήκες που επικρατούν στην εν λόγω χώρα ή τον τομέα».

(53) Με βάση τη συγκεκριμένη διάταξη, η Επιτροπή εξέδωσε έκθεση ανά χώρα σχετικά με τη ΛΔΚ («η έκθεση») (12). Τα ενδιαφερόμενα μέρη κλήθηκαν να αντικρούσουν, να σχολιάσουν ή να συμπληρώσουν τα αποδεικτικά στοιχεία που περιέχονται στον φάκελο της έρευνας κατά την έναρξη της διαδικασίας. Σε αυτό το πλαίσιο, και λαμβανομένης υπόψη της έλλειψης συνεργασίας στην παρούσα υπόθεση, η Επιτροπή βασίστηκε στην έκθεση που αποδεικνύει την ύπαρξη σημαντικής κρατικής παρέμβασης σε πολλά επίπεδα της οικονομίας, συμπεριλαμβανομένων συγκεκριμένων στρεβλώσεων σε βασικούς συντελεστές παραγωγής (όπως γη, ενέργεια, κεφάλαιο, πρώτες ύλες και εργασία), καθώς και σε ειδικούς τομείς (όπως το αλουμίνιο, ο χάλυβας και οι χημικές ουσίες). Η έκθεση συμπεριελήφθη στον φάκελο της έρευνας κατά το στάδιο της έναρξης της διαδικασίας.

(54) Η αίτηση υποστηρίζει επίσης τους ισχυρισμούς περί σημαντικών στρεβλώσεων κατά την έννοια του άρθρου 2 παράγραφος 6α στοιχείο β) που αναφέρεται ανωτέρω και συμπληρώνει την έκθεση.

(55) Πρώτον, ο αιτών αναφέρεται στις προβλέψεις που περιλαμβάνονται στο 13ο πενταετές πρόγραμμα για τον κλάδο παραγωγής ποδηλάτων και ηλεκτρικών ποδηλάτων («το 13ο πρόγραμμα για τα ποδήλατα»). Ειδικές προβλέψεις του εν λόγω προγράμματος παρατίθενται στο τμήμα 5.1 της αίτησης. Επιπλέον, ο αιτών αναφέρεται στην ύπαρξη επιχειρήσεων κρατικής ιδιοκτησίας στον κλάδο παραγωγής ποδηλάτων (βλέπε τμήμα 5.2 της αίτησης), καθώς και στην έντονη πίεση που ασκείται στους μικρότερους παραγωγούς για συγχωνεύσεις, όπως επιτάσσει το 13ο πρόγραμμα για τα ποδήλατα (τμήμα 5.2 της αίτησης).

(56) Η Επιτροπή εξέτασε κατά πόσον ήταν σκόπιμο να χρησιμοποιούνται οι εγχώριες τιμές και το κόστος στη ΛΔΚ, λόγω της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού. Η Επιτροπή το έπραξε με βάση τα διαθέσιμα στοιχεία του φακέλου, συμπεριλαμβανομένων των αποδεικτικών στοιχείων που περιέχονται στην έκθεση, η οποία βασίζεται σε δημοσίως διαθέσιμες πηγές, ιδίως στην κινεζική νομοθεσία, σε δημοσιευμένα επίσημα έγγραφα πολιτικής της Κίνας, σε δημοσιευμένες εκθέσεις από διεθνείς οργανισμούς και σε μελέτες/άρθρα διακεκριμένων πανεπιστημιακών, που προσδιορίζονται ειδικά στην έκθεση. Η συγκεκριμένη ανάλυση κάλυψε την εξέταση των ουσιαστικών κρατικών παρεμβάσεων στην οικονομία γενικότερα, αλλά και τη συγκεκριμένη κατάσταση της αγοράς στον σχετικό τομέα, συμπεριλαμβανομένου του υπό επανεξέταση προϊόντος.

(57) Όπως αναφέρεται στην αιτιολογική σκέψη 29, η κινεζική κυβέρνηση δεν απάντησε στο ερωτηματολόγιο που έλαβε. Οι παραγωγοί-εξαγωγείς που απάντησαν στα ερωτηματολόγια δεν υπέβαλαν παρατηρήσεις ούτε προσκόμισαν αποδεικτικά στοιχεία που στηρίζουν ή αντικρούουν τα υπάρχοντα αποδεικτικά στοιχεία για τον φάκελο της έρευνας, συμπεριλαμβανομένης της έκθεσης, καθώς και τα πρόσθετα αποδεικτικά στοιχεία που παρασχέθηκαν από τον αιτούντα, σχετικά με την ύπαρξη σημαντικών στρεβλώσεων και/ή σχετικά με τη σκοπιμότητα της εφαρμογής του άρθρου 2 παράγραφος 6α του βασικού κανονισμού στην προκείμενη περίπτωση.

3.3.2.2. Σημαντικές στρεβλώσεις που επηρεάζουν τις εγχώριες τιμές και το κόστος στη ΛΔΚ: γενικό οικονομικό πλαίσιο

(58) Το κινεζικό οικονομικό σύστημα βασίζεται στην έννοια της «σοσιαλιστικής οικονομίας της αγοράς». Η έννοια αυτή κατοχυρώνεται στο κινεζικό σύνταγμα και καθορίζει την οικονομική διακυβέρνηση της ΛΔΚ. Η βασική αρχή είναι η «σοσιαλιστική δημόσια ιδιοκτησία των μέσων παραγωγής, ήτοι η ιδιοκτησία από το σύνολο του λαού και η συλλογική ιδιοκτησία από τους εργαζομένους». Η κρατική οικονομία είναι η «ηγετική δύναμη της εθνικής οικονομίας» και το κράτος έχει την εντολή να «εξασφαλίζει την εδραίωση και την ανάπτυξή της» (13). Συνεπώς, η συνολική διάρθρωση της κινεζικής οικονομίας όχι μόνο επιτρέπει σημαντικές κυβερνητικές παρεμβάσεις στην οικονομία, αλλά εξουσιοδοτεί ρητά παρεμβάσεις αυτού του είδους. Η έννοια της υπεροχής της κρατικής ιδιοκτησίας έναντι της ιδιωτικής διαποτίζει ολόκληρο το νομικό σύστημα και τονίζεται ως γενική αρχή σε όλες τις κεντρικές νομοθετικές πράξεις. Το κινεζικό ιδιοκτησιακό δίκαιο αποτελεί ένα εξαιρετικό παράδειγμα: αναφέρεται στο πρωταρχικό στάδιο του σοσιαλισμού και αναθέτει στο κράτος την προάσπιση του βασικού οικονομικού συστήματος στο οποίο η δημόσια ιδιοκτησία κατέχει κυρίαρχο ρόλο. Άλλες μορφές ιδιοκτησίας είναι αποδεκτές, με τη νομοθεσία να τους επιτρέπει να αναπτύσσονται παράπλευρα στην κρατική ιδιοκτησία (14).

(59) Επιπλέον, με βάση το κινεζικό δίκαιο, η σοσιαλιστική οικονομία της αγοράς αναπτύσσεται υπό την ηγεσία του Κομμουνιστικού Κόμματος Κίνας («ΚΚΚ»). Οι δομές του κινεζικού κράτους και του ΚΚΚ είναι συνυφασμένες σε όλα τα επίπεδα (νομικό, θεσμικό, προσωπικό), διαμορφώνοντας ένα εποικοδόμημα στο οποίο οι ρόλοι του ΚΚΚ και του κράτους είναι αλληλένδετοι. Ύστερα από τροποποίηση του κινεζικού συντάγματος τον Μάρτιο του 2018, ο πρωταρχικός ρόλος του ΚΚΚ τονίστηκε ακόμα περισσότερο μέσω της επιβεβαίωσής του στο κείμενο του άρθρου 1 του συντάγματος. Μετά την προϋπάρχουσα πρώτη φράση της διάταξης: «[τ]ο σοσιαλιστικό σύστημα αποτελεί το βασικό σύστημα της Λαϊκής Δημοκρατίας της Κίνας» προστέθηκε μια νέα δεύτερη φράση που αναφέρει: «[τ]ο κυρίαρχο γνώρισμα του σοσιαλισμού με κινεζικά χαρακτηριστικά είναι η ηγεσία του Κομμουνιστικού Κόμματος της Κίνας» (15) Το γεγονός αυτό αντανακλά τον έλεγχο του ΚΚΚ στο οικονομικό σύστημα της ΛΔΚ. Ο έλεγχος αυτός είναι εγγενής στο κινεζικό σύστημα και υπερβαίνει την κατάσταση που είναι συνηθισμένη σε άλλες χώρες, όπου οι κυβερνήσεις ασκούν ευρύ μακροοικονομικό έλεγχο εντός των ορίων του οποίου αλληλεπιδρούν οι ελεύθερες δυνάμεις της αγοράς.

(60) Το κινεζικό κράτος ασκεί παρεμβατική οικονομική πολιτική για την επίτευξη στόχων που συμπίπτουν με την πολιτική ατζέντα που έχει θέσει το ΚΚΚ αντί να αντικατοπτρίζει τις ισχύουσες οικονομικές συνθήκες σε μια ελεύθερη αγορά (16). Τα παρεμβατικά οικονομικά εργαλεία που χρησιμοποιούν οι κινεζικές αρχές είναι πολλαπλά, μεταξύ των οποίων το σύστημα βιομηχανικού σχεδιασμού, το χρηματοπιστωτικό σύστημα, καθώς και στο επίπεδο του ρυθμιστικού περιβάλλοντος.

(61) Πρώτον, στο επίπεδο του συνολικού διοικητικού ελέγχου, η κατεύθυνση της κινεζικής οικονομίας καθορίζεται από ένα σύνθετο σύστημα βιομηχανικού σχεδιασμού, το οποίο επηρεάζει όλες τις οικονομικές δραστηριότητες εντός της χώρας. Το σύνολο των εν λόγω σχεδίων καλύπτει ένα περιεκτικό και περίπλοκο σύστημα τομέων και διατομεακών πολιτικών και είναι παρόν σε όλα τα επίπεδα διακυβέρνησης. Τα σχέδια σε επαρχιακό επίπεδο είναι λεπτομερή, ενώ τα εθνικά σχέδια θέτουν ευρύτερους στόχους. Τα σχέδια καθορίζουν επίσης τα μέσα για τη στήριξη των σχετικών κλάδων/τομέων, καθώς και τα χρονικά πλαίσια εντός των οποίων θα πρέπει να επιτυγχάνονται οι στόχοι. Ορισμένα σχέδια περιέχουν συγκεκριμένους στόχους αποτελεσμάτων. Σύμφωνα με τα σχέδια, μεμονωμένοι βιομηχανικοί τομείς και/ή έργα κατονομάζονται ως (θετικές ή αρνητικές) προτεραιότητες σύμφωνα με τις προτεραιότητες της κυβέρνησης και τους αποδίδονται συγκεκριμένοι αναπτυξιακοί στόχοι (βιομηχανική αναβάθμιση, διεθνής επέκταση κ.λπ.). Οι οικονομικοί φορείς, ιδιωτικοί και κρατικοί, πρέπει να προσαρμόζουν αποτελεσματικά τις επιχειρηματικές τους δραστηριότητες σύμφωνα με τις πραγματικότητες που επιβάλλει το σύστημα σχεδιασμού. Ο δεσμευτικός χαρακτήρας των σχεδίων αλλά και οι αρμόδιες κινεζικές αρχές σε όλα τα επίπεδα της κυβέρνησης τηρούν το σύστημα των σχεδίων και χρησιμοποιούν αναλόγως τις αρμοδιότητες που τους έχουν ανατεθεί, παρακινώντας έτσι τους οικονομικούς φορείς να συμμορφώνονται με τις προτεραιότητες που ορίζονται στα σχέδια (βλέπε επίσης τμήμα 3.3.2.5 κατωτέρω) (17).

(62) Δεύτερον, στο επίπεδο της κατανομής των οικονομικών πόρων, στο χρηματοπιστωτικό σύστημα της Κίνας κυριαρχούν οι εμπορικές τράπεζες κρατικής ιδιοκτησίας. Οι συγκεκριμένες τράπεζες, κατά τον σχεδιασμό και την υλοποίηση της δανειοδοτικής τους πολιτικής, οφείλουν να συμβαδίζουν με τους στόχους της κυβέρνησης για τη βιομηχανική πολιτική αντί να αξιολογούν πρωτίστως τα οικονομικά πλεονεκτήματα ενός συγκεκριμένου έργου (βλέπε επίσης τμήμα 3.3.2.9 κατωτέρω) (18). Το ίδιο ισχύει και για τις άλλες συνιστώσες του κινεζικού χρηματοπιστωτικού συστήματος, όπως οι χρηματιστηριακές αγορές, οι αγορές ομολόγων, οι αγορές ιδιωτικών κεφαλαίων κ.λπ. Παρά το γεγονός ότι δεν διαδραματίζουν εξίσου σημαντικό ρόλο με τον τραπεζικό τομέα, αυτά τα τμήματα του χρηματοπιστωτικού τομέα συστήνονται, θεσμικά και επιχειρησιακά, με τρόπο που δεν είναι προσανατολισμένος στη μεγιστοποίηση της αποτελεσματικής λειτουργίας των χρηματοπιστωτικών αγορών, αλλά προς την κατεύθυνση της διασφάλισης του ελέγχου και της παρέμβασης του κράτους και του ΚΚΚ (19).

(63) Τρίτον, στο επίπεδο του ρυθμιστικού περιβάλλοντος, οι παρεμβάσεις του κράτους στην οικονομία λαμβάνουν διάφορες μορφές. Για παράδειγμα, οι κανόνες περί δημοσίων συμβάσεων χρησιμοποιούνται τακτικά για την επίτευξη πολιτικών στόχων πέραν της οικονομικής αποδοτικότητας, υπονομεύοντας κατ' αυτόν τον τρόπο τις αρχές που βασίζονται στην αγορά στην περιοχή. Η ισχύουσα νομοθεσία προβλέπει συγκεκριμένα ότι οι δημόσιες συμβάσεις θα πρέπει να διεξάγονται προκειμένου να διευκολύνεται η επίτευξη των στόχων που έχουν τεθεί από τις κρατικές πολιτικές. Ωστόσο, η φύση των συγκεκριμένων στόχων παραμένει απροσδιόριστη, αφήνοντας έτσι ευρύ περιθώριο εκτίμησης στους φορείς λήψης αποφάσεων (20). Ομοίως, στον τομέα των επενδύσεων, η κινεζική κυβέρνηση διατηρεί σημαντικό έλεγχο και επιρροή στον προορισμό και το μέγεθος τόσο των κρατικών όσο και των ιδιωτικών επενδύσεων. Ο έλεγχος των επενδύσεων καθώς και τα διάφορα κίνητρα, περιορισμοί και απαγορεύσεις που σχετίζονται με τις επενδύσεις χρησιμοποιούνται από τις αρχές ως σημαντικό μέσο για την υποστήριξη των στόχων της βιομηχανικής πολιτικής, όπως η διατήρηση του κρατικού ελέγχου σε βασικούς τομείς ή η ενίσχυση της εγχώριας βιομηχανίας (21).

(64) Εν ολίγοις, το κινεζικό οικονομικό μοντέλο βασίζεται σε ορισμένα βασικά αξιώματα που προβλέπουν και ενθαρρύνουν πολλαπλές κρατικές παρεμβάσεις. Τέτοιες σημαντικές κρατικές παρεμβάσεις αντιβαίνουν στον ελεύθερο ανταγωνισμό των δυνάμεων της αγοράς, με αποτέλεσμα τη διαστρέβλωση της αποτελεσματικής κατανομής των πόρων σύμφωνα με τις αρχές της αγοράς (22).

3.3.2.3. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πρώτο εδάφιο του βασικού κανονισμού: η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής

(65) Στη ΛΔΚ, οι επιχειρήσεις που λειτουργούν υπό την ιδιοκτησία, τον έλεγχο και την πολιτική εποπτεία ή καθοδήγηση του κράτους αντιπροσωπεύουν σημαντικό τμήμα της οικονομίας.

(66) Όσον αφορά την κρατική ιδιοκτησία, στον τομέα των ποδηλάτων εξακολουθεί να υφίσταται ορισμένος βαθμός κρατικής ιδιοκτησίας εκ μέρους της κινεζικής κυβέρνησης. Παρότι ο κλάδος παραγωγής ποδηλάτων στη ΛΔΚ είναι ιδιαίτερα κατακερματισμένος, με μεγάλο αριθμό μικρών παραγωγών, οι μεγάλοι παραγωγοί ποδηλάτων, όπως οι Flying Pidgeon και Phoenix, είναι επιχειρήσεις κρατικής ιδιοκτησίας. Εντούτοις, δεν είναι δυνατόν να εκτιμηθούν τα ακριβή στοιχεία βάσει των πληροφοριών που προσκόμισαν οι συνεργαζόμενοι παραγωγοί-εξαγωγείς.

(67) Όσον αφορά τον κρατικό έλεγχο, η κυβέρνηση και το ΚΚΚ διατηρούν δομές που διασφαλίζουν τη συνεχή επιρροή τους στις επιχειρήσεις. Το κράτος (και, από πολλές απόψεις, και το ΚΚΚ) όχι μόνο διαμορφώνει ενεργά και επιβλέπει την υλοποίηση των γενικών οικονομικών πολιτικών από μεμονωμένες επιχειρήσεις, αλλά κάνει επίσης χρήση των δικαιωμάτων του να συμμετέχει στη διαδικασία λήψης των επιχειρησιακών τους αποφάσεων. Τα στοιχεία που αναδεικνύουν την ύπαρξη κυβερνητικού ελέγχου στις επιχειρήσεις στον τομέα του χάλυβα και του σιδήρου αναπτύσσονται περαιτέρω στο τμήμα 3.3.2.4 κατωτέρω.

(68) Όσον αφορά την πολιτική εποπτεία και καθοδήγηση του κράτους στον τομέα, η ανάλυση παρατίθεται στα τμήματα 3.3.2.4 και 3.3.2.5 κατωτέρω. Δεδομένου του υψηλού επιπέδου κρατικού ελέγχου και παρέμβασης στον τομέα των ποδηλάτων που περιγράφεται κατωτέρω, παρακωλύεται ακόμη και η λειτουργία των ιδιωτικών επιχειρήσεων παραγωγής υπό συνθήκες αγοράς.

(69) Ο έλεγχος, η πολιτική εποπτεία και καθοδήγηση του τομέα από τις κινεζικές αρχές προκύπτει επίσης από τους στόχους της κορυφαίας τομεακής ένωσης του κλάδου, της Ένωσης Κινέζων Κατασκευαστών Ποδηλάτων («CBA»), η οποία διατηρεί ισχυρή σύνδεση με την κινεζική κυβέρνηση και το ΚΚΚ. Σύμφωνα με τον ιστότοπο της CBA, η ένωση αριθμεί 650 μέλη, τα οποία αντιπροσωπεύουν το 80 % του συνολικού ετήσιου όγκου παραγωγής και όγκου εξαγωγών του κλάδου. Στόχοι της ένωσης είναι: να συγκεντρώνει τις δυνάμεις του κλάδου, να διαχειρίζεται τις υποθέσεις του κλάδου, να υπηρετεί τον κλάδο και να προωθεί την ανάπτυξή του (23). Το καταστατικό της CBA καταδεικνύει τον ισχυρό δεσμό με την κινεζική κυβέρνηση και το ΚΚΚ, συμπεριλαμβανομένου του άρθρου 2: «Οι στόχοι της ένωσης είναι: Ακολουθώντας τη θεωρία του Xi Jinping για σοσιαλισμό με κινεζικά χαρακτηριστικά για μια νέα εποχή και το πνεύμα του 19ου Εθνικού Κογκρέσου του ΚΚΚ, εφαρμόζει πλήρως τις εθνικές σχετικές βιομηχανικές πολιτικές, στηρίζει την κυβερνητική διοίκηση για την ενίσχυση της διαχείρισης της βιομηχανίας […] Η ένωση θα συμμορφώνεται με το σύνταγμα, τη νομοθεσία και τους κανονισμούς, καθώς και με τις εθνικές πολιτικές, σύμφωνα με τις θεμελιώδεις αξίες του σοσιαλισμού» (24). Επιπλέον, η CBA δημοσίευσε το 13ο πρόγραμμα για τα ποδήλατα και, όπως διαπιστώθηκε σε πρόσφατη έρευνα της Ευρωπαϊκής Επιτροπής, το έπραξε ενόσω τηρούσε ισχυρή σύνδεση με την κινεζική κυβέρνηση (25).

(70) Βάσει των ανωτέρω, συμπεραίνεται ότι η αγορά των ποδηλάτων στην ΛΔΚ εξυπηρετούνταν σε σημαντικό βαθμό από επιχειρήσεις υπό την ιδιοκτησία, τον έλεγχο ή την πολιτική εποπτεία ή καθοδήγηση της κινεζικής κυβέρνησης.

3.3.2.4. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) δεύτερο εδάφιο του βασικού κανονισμού: η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος

(71) Η κινεζική κυβέρνηση είναι σε θέση να παρεμβαίνει στις τιμές και το κόστος μέσω της κρατικής παρουσίας στις επιχειρήσεις. Ενώ το δικαίωμα διορισμού και απομάκρυνσης των βασικών διευθυντικών στελεχών των επιχειρήσεων κρατικής ιδιοκτησίας από τις αρμόδιες κρατικές αρχές, όπως προβλέπεται από την κινεζική νομοθεσία, μπορεί να θεωρηθεί ότι αντικατοπτρίζει τα αντίστοιχα δικαιώματα ιδιοκτησίας, (26) οι πυρήνες του ΚΚΚ σε κρατικές και ιδιωτικές επιχειρήσεις αποτελούν ένα ακόμη κανάλι μέσω του οποίου το κράτος μπορεί να παρεμβαίνει στις επιχειρηματικές αποφάσεις. Σύμφωνα με το εταιρικό δίκαιο της Κίνας, πρέπει να συστήνεται ένας οργανισμός ΚΚΚ σε κάθε εταιρεία (με τουλάχιστον τρία μέλη του ΚΚΚ, όπως ορίζεται στον καταστατικό χάρτη του ΚΚΚ (27)) και η εταιρεία πρέπει να παρέχει τις αναγκαίες προϋποθέσεις για τις δραστηριότητες του κομματικού οργανισμού. Στο παρελθόν, η συγκεκριμένη απαίτηση φαίνεται να μην είχε τηρηθεί ή εφαρμοστεί αυστηρά. Ωστόσο, τουλάχιστον το 2016, το ΚΚΚ ενίσχυσε το αίτημά του να ελέγχει τη λήψη επιχειρηματικών αποφάσεων στις κρατικές επιχειρήσεις ως ζήτημα πολιτικής αρχής. Επίσης, αναφέρεται ότι το ΚΚΚ ασκεί πιέσεις στις ιδιωτικές εταιρείες να θέσουν ως προτεραιότητα τον «πατριωτισμό» και να ακολουθήσουν την πειθαρχία του κόμματος (28). Το 2017 αναφέρθηκε ότι κομματικοί πυρήνες υπήρχαν στο 70 % των περίπου 1,86 εκατομμυρίων ιδιωτικών εταιρειών, με ολοένα και μεγαλύτερη πίεση στις οργανώσεις του ΚΚΚ να έχουν τον τελικό λόγο στις επιχειρηματικές αποφάσεις στις αντίστοιχες εταιρείες τους (29). Οι κανόνες αυτοί έχουν γενική ισχύ στο σύνολο της κινεζικής οικονομίας, συμπεριλαμβανομένου του τομέα του σιδήρου και του χάλυβα. Συνεπώς, συνάγεται ότι οι εν λόγω κανόνες ισχύουν επίσης για τους παραγωγούς ποδηλάτων και τους προμηθευτές των εισροών τους.

(72) Συγκεκριμένα στον τομέα των ποδηλάτων, υφίσταται ισχυρή σύνδεση ανάμεσα στις διαδικασίες λήψης αποφάσεων των επιχειρήσεων που δραστηριοποιούνται στον τομέα και το κράτος, ιδίως το ΚΚΚ. Οι κομματικές δομές συμπίπτουν σε επίπεδο προσώπων με τα διοικητικά όργανα σε αρκετούς παραγωγούς ποδηλάτων. Για παράδειγμα, ο πρόεδρος της Shanghai Phoenix Enterprise έχει επίσης τελέσει γραμματέας του κόμματος στη συγκεκριμένη επιχείρηση από το 2012 (30). Ομοίως, ο αναπληρωτής γραμματέας της κομματικής επιτροπής στη Shanghai Zhonglu ήταν ταυτόχρονα μέλος της επιτροπής εποπτείας της (31).

(73) Η παρουσία και η παρέμβαση του κράτους στις χρηματοπιστωτικές αγορές (βλέπε επίσης τμήμα 3.3.2.8 κατωτέρω), καθώς και στην παροχή πρώτων υλών και εισροών, έχουν περαιτέρω στρεβλωτική επίδραση στην αγορά (32).

(74) Με βάση όλα όσα αναφέρθηκαν ανωτέρω, συνάγεται ότι η κρατική παρουσία σε επιχειρήσεις του τομέα των ποδηλάτων, καθώς και του χρηματοπιστωτικού τομέα και άλλων τομέων των εισροών, σε συνδυασμό με το πλαίσιο που περιγράφτηκε στο τμήμα 3.3.2.3 και τα ακόλουθα τμήματα, επιτρέπουν στην κινεζική κυβέρνηση να παρεμβαίνει όσον αφορά τις τιμές και το κόστος.

3.3.2.5. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τρίτο εδάφιο του βασικού κανονισμού: οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς

(75) Η κατεύθυνση της κινεζικής οικονομίας καθορίζεται σε μεγάλο βαθμό από ένα περίπλοκο σύστημα προγραμματισμού, που καθορίζει τις προτεραιότητες και θέτει τους στόχους στους οποίους θα πρέπει να εστιάσει η κεντρική και οι τοπικές κυβερνήσεις. Σχετικά προγράμματα υφίστανται σε όλα τα επίπεδα διακυβέρνησης και καλύπτουν σχεδόν όλους τους οικονομικούς τομείς, οι στόχοι που καθορίζονται από τα μέσα σχεδιασμού είναι δεσμευτικοί και οι αρχές σε κάθε διοικητικό επίπεδο παρακολουθούν την εφαρμογή των προγραμμάτων από το αντίστοιχο χαμηλότερο επίπεδο διακυβέρνησης. Συνολικά, το σύστημα προγραμματισμού στη ΛΔΚ έχει ως αποτέλεσμα τη διοχέτευση των πόρων σε τομείς που χαρακτηρίζονται ως στρατηγικοί ή πολιτικά σημαντικοί από την κυβέρνηση, και όχι την κατανομή σύμφωνα με τις δυνάμεις της αγοράς (33).

(76) Στο πρόγραμμα ανάπτυξης της ελαφράς βιομηχανίας (2016-2020), («πρόγραμμα ανάπτυξης της ελαφράς βιομηχανίας»), το οποίο κατάρτισε η κινεζική κυβέρνηση για την υλοποίηση του 13ου πενταετούς προγράμματος και της στρατηγικής «Made in China 2025», ο κλάδος των ποδηλάτων προσδιορίζεται, μεταξύ άλλων, ως νευραλγικός κλάδος παραγωγής. Επίσης υπάρχουν συστάσεις για «Προώθηση του κλάδου παραγωγής ποδηλάτων ώστε να αναπτυχθεί προς την κατεύθυνση των ελαφρών, διαφοροποιημένων, μοντέρνων και έξυπνων ποδηλάτων. Επιτάχυνση της Ε & Α και εφαρμογή ελαφρών υλικών υψηλής αντοχής, μετάδοσης, συστήματος κίνησης, νέας ενεργειακής τεχνολογίας, τεχνολογίας έξυπνων αισθητήρων και τεχνολογίας του διαδικτύου των πραγμάτων. Έμφαση στην ανάπτυξη διαφοροποιημένων ποδηλάτων τα οποία, αφενός, είναι κατάλληλα για μοντέρνες και καθημερινές δραστηριότητες, άσκηση και φυσική κατάσταση και διαδρομές μεγάλων αποστάσεων και, αφετέρου, είναι υψηλής απόδοσης και πτυσσόμενα […].»

(77) Στο πρόγραμμα ανάπτυξης της ελαφράς βιομηχανίας παρατίθενται επίσης ορισμένα συγκεκριμένα μέτρα πολιτικής για την προώθηση των νευραλγικών κλάδων παραγωγής. Η πρώτη δέσμη μέτρων αφορά τη μεταρρύθμιση για την αύξηση της πρόσβασης στην αγορά, κυρίως μέσω της απλούστευσης των διοικητικών ενεργειών (δηλαδή την κατάργηση των περιττών εγκρίσεων, τη μείωση και την τυποποίηση των τελών και της διαδικασίας έγκρισης). Η δεύτερη δέσμη μέτρων αφορά την αύξηση της υποστήριξης μέσω της φορολογικής πολιτικής: — «Πλήρης αξιοποίηση του ηγετικού ρόλου του αναπτυξιακού ταμείου για τις μικρομεσαίες επιχειρήσεις, καθοδήγηση των μικρομεσαίων επιχειρήσεων ώστε να αυξήσουν τις επενδύσεις στην τεχνολογική καινοτομία, τη διαρθρωτική προσαρμογή, τη διατήρηση ενέργειας και τη μείωση των εκπομπών, εφαρμογή διαφόρων προτιμησιακών πολιτικών και τελειοποίηση του συστήματος εξυπηρέτησης για μικρομεσαίες επιχειρήσεις». — «Εφαρμογή της πολιτικής ταχύτερης απόσβεσης παγίων στοιχείων ενεργητικού, καθοδήγηση των επιχειρήσεων ώστε να αυξήσουν τις επενδύσεις σε προηγμένο εξοπλισμό». — «Αξιοποίηση του ρόλου των ειδικών ταμείων για καθαρότερη παραγωγή, καθοδήγηση της εφαρμογής τεχνολογίας παραγωγής και προώθηση της τεχνολογίας καθαρότερης παραγωγής σε νευραλγικούς κλάδους παραγωγής». — «Εφαρμογή προτιμησιακών πολιτικών για τους σχετικούς φόρους και τέλη, μείωση του κόστους που επωμίζονται οι επιχειρήσεις για “πέντε ταμεία κοινωνικής ασφάλισης και ένα ταμείο στέγασης”, εύλογη προσαρμογή του φόρου κατανάλωσης». — «Ενθάρρυνση των επιχειρήσεων ώστε να αυξήσουν τις επενδύσεις σε Ε & Α για πράσινα προϊόντα, απόδοση κορυφαίας προτεραιότητας στα προϊόντα με πιστοποιητικό πράσινου προϊόντος στις προμήθειες του Δημοσίου».

(78) Η τρίτη δέσμη μέτρων αφορά την αύξηση της στήριξης μέσω της χρηματοδοτικής πολιτικής, ειδικότερα: — «Εφαρμογή χρηματοδοτικής πολιτικής η οποία στηρίζει την ανάπτυξη μικρομεσαίων επιχειρήσεων, περαιτέρω εξερεύνηση χρηματοδοτικών διαύλων για μικρομεσαίες επιχειρήσεις, τελειοποίηση του συστήματος εγγύησης πιστώσεων για μικρομεσαίες επιχειρήσεις». — «Επιτάχυνση της ανάπτυξης χρηματοδοτικών προϊόντων και υπηρεσιών για τη στήριξη δημοφιλών σχεδίων επιχειρηματικότητας και καινοτομίας στον τομέα της ελαφράς βιομηχανίας». — «Αύξηση της χρηματοδοτικής στήριξης για τον τεχνολογικό μετασχηματισμό και την αναβάθμιση εξοπλισμού των επιχειρήσεων». — «Ενθάρρυνση των τραπεζικών χρηματοπιστωτικών ιδρυμάτων να αναπτύξουν τις υπηρεσίες χορήγησης δανείων με εξασφάλιση μέσω άυλων στοιχείων ενεργητικού τα οποία δεσμεύουν οι επιχειρήσεις, συμπεριλαμβανομένων: των εμπορικών σημάτων τους, των ειδικών δικαιωμάτων τους όσον αφορά τη χρήση των εμπορικών σημάτων, την υποστήριξη της δημιουργίας εμπορικών σημάτων στον τομέα της ελαφράς βιομηχανίας». — «Περαιτέρω αξιοποίηση του ρόλου της χρηματοδότησης της πολιτικής και της ανάπτυξης, στήριξη των χρηματοπιστωτικών ιδρυμάτων, με τη χρήση κοινοπρακτικών δανείων, εξαγωγικών πιστώσεων, χρηματοδότησης έργων, για τη δημιουργία μιας πλατφόρμας χρηματοπιστωτικών υπηρεσιών για διεθνή Ε & Α, συστημάτων παραγωγής, καθώς και για την προώθηση εμπορικών σημάτων για τις επιχειρήσεις». — «Αύξηση της στήριξης της ασφάλισης εξαγωγικών πιστώσεων για επιχειρήσεις με επώνυμα προϊόντα, ενθάρρυνση των εμπορικών τραπεζών ώστε να εκτελέσουν ενεργά τις εργασίες χρηματοδότησης της πολιτικής για την ασφάλιση εξαγωγικών πιστώσεων».

(79) Προγράμματα ανάπτυξης της ελαφράς βιομηχανίας καταρτίζονται επίσης σε τοπικό επίπεδο. Αυτό ισχύει στην περίπτωση του προγράμματος ανάπτυξης της ελαφράς βιομηχανίας και της κλωστοϋφαντουργίας του δήμου της Tianjin για τη 12η πενταετή περίοδο (2011-2015), στο πλαίσιο του οποίου προωθείται η δημιουργία τεσσάρων βιομηχανικών κέντρων εθνικής κλίμακας στον τομέα της ελαφράς βιομηχανίας στην εν λόγω επαρχία: «Ο δήμος της Tianjin θα κατασκευάσει κέντρα παραγωγής και εξαγωγής ποδηλάτων εθνικής κλίμακας. Έχοντας ως επίκεντρο το “βασίλειο των κινεζικών ποδηλάτων”, δηλαδή το βιομηχανικό πάρκο στην περιοχή Wuqing, καθώς και το βιομηχανικό πάρκο (ηλεκτρικών) ποδηλάτων στην περιοχή Binhai, θα αναπτύξουμε εντατικά τις βιομηχανίες κατασκευής (ηλεκτρικών) ποδηλάτων, ανταλλακτικών κ.λπ.».

(80) Ομοίως, το 13ο πενταετές πρόγραμμα της Tianjin για τη βιομηχανική οικονομική ανάπτυξη θέτει σαφείς στόχους για τη στήριξη των κλάδων παραγωγής ποδηλάτων και ηλεκτρικών ποδηλάτων, συμπεριλαμβανομένων των κλάδων παραγωγής εξαρτημάτων, όπως οι ακόλουθοι στόχοι: — «έμφαση στην ανάπτυξη του κλάδου παραγωγής ποδηλάτων»· — «επίσπευση της κατασκευής πρότυπων βιομηχανικών κέντρων, μεταξύ των οποίων περιλαμβάνεται […] η παραγωγή ποδηλάτων, στην περιοχή Jinghai και στην περιοχή Wuqing»· — «επιτάχυνση του μετασχηματισμού και της αναβάθμισης των επιχειρήσεων. Δυναμική εφαρμογή στρατηγικής για τα επώνυμα προϊόντα, καθοδήγηση των επιχειρήσεων ώστε να εντατικοποιήσουν την τεχνολογική καινοτομία και την ευρεία διάδοση των προϊόντων, καθώς και ενίσχυση και προώθηση των θέσεων των ανταγωνιστικών προϊόντων, συμπεριλαμβανομένων των ποδηλάτων, στην αγορά. Προώθηση της ανάπτυξης και της αναδιοργάνωσης των επιχειρήσεων, καθώς και συνολική βελτίωση της ικανότητας για καινοτομία και της προστιθέμενης αξίας των προϊόντων των μικρομεσαίων επιχειρήσεων και των ιδιωτικών επιχειρήσεων»· — «επίσπευση της κατασκευής πάρκων που θα αποτελέσουν πόλο έλξης, όπως μεταξύ άλλων τα βιομηχανικά πάρκα ποδηλάτων στις περιοχές Quqing και Jinghai»· […] — «επέκταση περιοχών με ιδιαίτερα πλεονεκτήματα. Χρήση της μπαταρίας ιόντων λιθίου ως πυρήνα για την προώθηση της ανάπτυξης του υπερπυκνωτή και της μπαταρίας υψηλής απόδοσης».

(81) Επιπλέον, στο 13ο πενταετές πρόγραμμα για τον κλάδο παραγωγής ποδηλάτων και ηλεκτρικών ποδηλάτων («13ο πρόγραμμα για τα ποδήλατα»), το οποίο εξέδωσε η CBA, τα ποδήλατα συγκαταλέγονται στους «αναδυόμενους κλάδους παραγωγής»: «οι αναδυόμενοι κλάδοι παραγωγής προάγονται στο επίπεδο της εθνικής στρατηγικής, όπως η νέα ενεργειακή τεχνολογία, τα νέα υλικά, το διαδίκτυο, η διατήρηση ενέργειας και η προστασία του περιβάλλοντος, καθώς και η τεχνολογία πληροφοριών, επομένως για τις παραδοσιακές βιομηχανίες αποτελεί αναπόφευκτη τάση η είσοδος στην κοινότητα των προϊόντων μεσαίων και υψηλών προδιαγραφών. Ιδίως αφότου η πέμπτη σύνοδος ολομέλειας πρότεινε την “προώθηση της ανάπτυξης της κυκλοφορίας και των μεταφορών χαμηλών ανθρακούχων εκπομπών και την ενθάρρυνση των πράσινων μετακινήσεων με ποδήλατο”, ο κλάδος παραγωγής ποδηλάτων θα επωφεληθεί οπωσδήποτε από τις νέες ιστορικές ευκαιρίες ανάπτυξης».

(82) Στο 13ο πρόγραμμα για τα ποδήλατα τίθενται μετρήσιμοι στόχοι τους οποίους θα πρέπει να επιτύχει η κινεζική κυβέρνηση έως το 2020 στον κλάδο παραγωγής ποδηλάτων: «τα έσοδα από τους βασικούς τομείς δραστηριότητας των ανωτέρω επιχειρήσεων βιομηχανικής κλίμακας στο σύνολο του κλάδου θα επιτύχουν μέσο ετήσιο ρυθμό αύξησης της τάξης του 6 % και θα υπερβούν τα 200 δισεκατ. RMB έως το 2020. Ο όγκος των εξαγωγών ποδηλάτων και ανταλλακτικών θα παραμείνει σταθερός και οι εξαγωγές ηλεκτρικών ποδηλάτων θα αυξηθούν ραγδαία. Η ολοκλήρωση του κλάδου παραγωγής θα ενισχυθεί περαιτέρω και η συμβολή των κορυφαίων επιχειρήσεων στον όγκο παραγωγής θα υπερβεί το 50 %. Ο κλάδος παραγωγής θα αναλάβει την ανάπτυξη, την από κοινού δημιουργία και τη βελτίωση 3-5 βιομηχανικών συνεργατικών σχηματισμών και χαρακτηριστικών περιφερειών. Το ποσοστό των ποδηλάτων και ηλεκτρικών ποδηλάτων μπαταρίας λιθίου μεσαίων και υψηλών προδιαγραφών θα αυξηθεί με την πάροδο των ετών». Περαιτέρω, το 13ο πρόγραμμα για τα ποδήλατα προβλέπει την ενίσχυση της ανάπτυξης επώνυμων προϊόντων και προσπάθειες για τη δημιουργία διεθνών εμπορικών σημάτων.

(83) Όπως καταδείχθηκε ανωτέρω, ο κλάδος παραγωγής ποδηλάτων παρακολουθείται στενά και στηρίζεται από την κινεζική κυβέρνηση. Η υλοποίηση των διαφόρων στόχων που τίθενται σε ποικίλα προγράμματα απαιτεί ενεργό συμμετοχή της κινεζικής κυβέρνησης στον κλάδο παραγωγής ποδηλάτων.

(84) Η Επιτροπή έκρινε ότι η παραπάνω δέσμη στοιχείων σε σχέση με τον τομέα των ποδηλάτων αρκεί ώστε να θεωρηθεί ότι οι δημόσιες πολιτικές ή τα μέτρα επηρεάζουν τις δυνάμεις της ελεύθερης αγοράς στον συγκεκριμένο τομέα.

(85) Εντούτοις, η Επιτροπή διαπίστωσε επίσης την ύπαρξη σημαντικής κυβερνητικής παρέμβασης στον τομέα των πρώτων υλών που χρησιμοποιούνται για την παραγωγή ποδηλάτων. Τα περισσότερα εξαρτήματα που χρησιμοποιούνται για την παραγωγή ποδηλάτων κατασκευάζονται από πρώτες ύλες στις οποίες η παρέμβαση της κινεζικής κυβέρνησης είναι έντονη, (34) συμπεριλαμβανομένου του αλουμινίου και του χάλυβα (που μπορούν να χρησιμοποιηθούν για την κατασκευή σκελετών, πηρουνιών, τιμονιών, τροχών και ακτίνων, αλυσίδων, εκτροχιαστών, ταχυτήτων, καλωδίων, σχαρών), του καουτσούκ (για την παραγωγή τροχών) και χημικών ουσιών (πλαστικά μέρη και βαφές).

(86) Για παράδειγμα, ο τομέας του αλουμινίου καλύπτεται από το πρόγραμμα ανάπτυξης του κλάδου των μη σιδηρούχων μετάλλων 2016-2020 (13ο πενταετές πρόγραμμα για τον κλάδο των μη σιδηρούχων μετάλλων), το οποίο προβλέπει αυστηρούς ποσοτικούς και ποιοτικούς στόχους και εκτεταμένα μέτρα στήριξης του κλάδου που αποσκοπούν στην ανάπτυξή του. Ο τομέας του χάλυβα καλύπτεται από το πρόγραμμα προσαρμογής και αναβάθμισης της χαλυβουργίας για την περίοδο 2016-2020 («13ο πενταετές πρόγραμμα για τη χαλυβουργία»), το οποίο καλύπτει σχεδόν όλες τις πτυχές της ανάπτυξης του κλάδου και συμπεριλαμβάνει στόχους παραγωγικής ικανότητας, αναβάθμιση και εξασφάλιση αποτελεσματικού εφοδιασμού, αναδιάρθρωση του κλάδου, χρηματοδοτική στήριξη, ποσοτικούς στόχους, γεωγραφική θέση των εργοστασίων χάλυβα. Ομοίως, το 13ο πενταετές πρόγραμμα για τον πετροχημικό και χημικό κλάδο (2016-2020) προβλέπει αυστηρή ρύθμιση του χημικού τομέα και καλύπτει πρώτες ύλες που χρησιμοποιούνται για την παραγωγή μερών ποδηλάτων, όπως καουτσούκ, βαφές και πλαστικές ύλες.

(87) Επιπλέον, ο τομέας του χάλυβα χαρακτηρίζεται από έντονη παρουσία επιχειρήσεων κρατικής ιδιοκτησίας. Αρκετοί μεγάλοι παραγωγοί ανήκουν στο κράτος, και ορισμένοι αναφέρονται ρητώς στο σχέδιο «Πρόγραμμα προσαρμογής και αναβάθμισης της χαλυβουργίας για την περίοδο 2016-2020» (35) ως παραδείγματα των επιτευγμάτων της 12ης πενταετούς περιόδου προγραμματισμού (όπως Baosteel, Anshan Iron and Steel, Wuhan Iron and Steel κ.λπ.). Ο χάλυβας υπόκειται σε έντονη ρύθμιση μέσω πολυάριθμων προγραμμάτων, οδηγιών και άλλων εγγράφων που επικεντρώνονται στον χάλυβα, τα οποία εκδίδονται σε εθνικό, περιφερειακό και δημοτικό επίπεδο, όπως το «Πρόγραμμα προσαρμογής και αναβάθμισης της χαλυβουργίας για την περίοδο 2016-2020». Το συγκεκριμένο πρόγραμμα αναφέρει ότι ο κλάδος παραγωγής χάλυβα είναι «σημαντικός, θεμελιώδης κλάδος της κινεζικής οικονομίας, εθνικός ακρογωνιαίος λίθος» (36).

(88) Το 13ο πενταετές πρόγραμμα για την οικονομική και κοινωνική ανάπτυξη (37) προβλέπει τη στήριξη επιχειρήσεων που παράγουν είδη χάλυβα υψηλού επιπέδου (38). Επικεντρώνεται επίσης στην επίτευξη της ποιότητας, της ανθεκτικότητας και της αξιοπιστίας του προϊόντος, υποστηρίζοντας τις εταιρείες που χρησιμοποιούν τεχνολογίες σχετικές με την καθαρή παραγωγή χάλυβα, την έλαση ακρίβειας και τη βελτίωση της ποιότητας (39).

(89) Ο «κατάλογος κατευθυντήριων γραμμών για τη βιομηχανική αναδιάρθρωση (έκδοση του 2011, τροποποίηση του 2013)» (40) (στο εξής ο «κατάλογος») περιλαμβάνει τον κλάδο του σιδήρου και χάλυβα ως προωθούμενους κλάδους. Συγκεκριμένα, ο κατάλογος ενθαρρύνει την«[α]νάπτυξη και εφαρμογή τεχνολογιών για προϊόντα χάλυβα υψηλότερων επιδόσεων, υψηλής ποιότητας και αναβάθμισης, συμπεριλαμβανομένων, μεταξύ άλλων, των φύλλων αυτοκινήτων υψηλής αντοχής τουλάχιστον 600 MPa, χάλυβα αγωγών υψηλών επιδόσεων για τη μεταφορά πετρελαίου και αερίου, πλακών μεγάλης αντοχής και πάχους για σκάφη, χάλυβα ναυτικής μηχανικής, πλάκες μέτριου πάχους τουλάχιστον 420 MPa για κτίρια, γέφυρες και άλλες κατασκευές, χάλυβα για σιδηροδρομικές γραμμές μεγάλης ταχύτητας και βαρέων οχημάτων, χάλυβα πυριτίου χαμηλής απώλειας σιδήρου και υψηλής μαγνητικής επαγωγής, χάλυβα ανθεκτικού στη διάβρωση και τη φθορά, κράματος ανοξείδωτου χάλυβα εξοικονόμησης πόρων (σύγχρονος φερριτικός ανοξείδωτος χάλυβας, διφασικός ανοξείδωτος χάλυβας και αζωτούχος ανοξείδωτος χάλυβας), ειδικών ράβδων και ράβδων όλκησης από χάλυβα για βασικά εξαρτήματα υψηλών επιδόσεων (γρανάζια υψηλών επιδόσεων, μπουλόνια 12,9 ή άνω βαθμών, ελατήρια υψηλής αντοχής και τριβείς μεγάλης διάρκειας ζωής) και ειδικών υλικών υψηλής ποιότητας από σφυρήλατο χάλυβα (χάλυβας εργαλείων και εκμαγείων, ανοξείδωτος χάλυβας και χάλυβας για μηχανήματα, μεταξύ άλλων)». Η δυνατότητα εφαρμογής του καταλόγου επιβεβαιώθηκε από την πρόσφατη έρευνα κατά των επιδοτήσεων ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής ΛΔΚ (41).

(90) Το αλουμίνιο υπόκειται επίσης σε ισχυρή κρατική παρέμβαση στη ΛΔΚ. Πρώτον, ο τομέας του αλουμινίου χαρακτηρίζεται από την κυριαρχία επιχειρήσεων κρατικής ιδιοκτησίας. Σύμφωνα με εκτιμήσεις, οι επιχειρήσεις κρατικής ιδιοκτησίας αντιπροσωπεύουν περισσότερο από το 50 % της συνολικής παραγωγής πρωτογενούς αλουμινίου στη ΛΔΚ. (42) Από πρόσφατη μελέτη του κλάδου των μη σιδηρούχων μετάλλων στη ΛΔΚ διαφαίνεται επίσης ότι οι επιχειρήσεις κρατικής ιδιοκτησίας έχουν δεσπόζουσα θέση στην εγχώρια αγορά (43). Παρότι η αύξηση της παραγωγικής ικανότητας τα τελευταία χρόνια αποδίδεται εν μέρει σε ιδιωτικές εταιρείες, αυτή η αύξηση της παραγωγικής ικανότητας συνεπαγόταν επίσης συνήθως διάφορες μορφές (τοπικής) συμμετοχής του κράτους, όπως η ανοχή για την επέκταση της παράνομης παραγωγικής ικανότητας (44). Επιπλέον, έχει αυξηθεί επίσης η παραγωγική ικανότητα αλουμινίου στις κύριες επιχειρήσεις κρατικής ιδιοκτησίας, αν και σε μικρότερο βαθμό (45).

(91) Το 13ο πενταετές πρόγραμμα για τον κλάδο των μη σιδηρούχων μετάλλων αποσκοπεί στην αναβάθμιση του φάσματος των τύπων προϊόντων που παράγονται από τον κινεζικό κλάδο αλουμινίου, μεταξύ άλλων, μέσω της στήριξης της καινοτομίας. Ζητεί ταχεία ανάπτυξη του συστήματος μεικτής ιδιοκτησίας και προώθηση της ζωτικότητας των επιχειρήσεων κρατικής ιδιοκτησίας. Επιπλέον, προβλέπει τη δυνατότητα δημιουργίας αποθεμάτων μη σιδηρούχων μετάλλων, ώστε να βελτιωθεί η ασφάλεια των πόρων, συμπεριλαμβανομένου του αλουμινίου, και θέτει ειδικούς ποσοτικούς στόχους για τη μείωση της κατανάλωσης ενέργειας, την αύξηση της αναλογίας ανακυκλωμένου αλουμινίου στην παραγωγή και την αύξηση της χρησιμοποίησης της παραγωγικής ικανότητας (46).

(92) Το σχέδιο προβλέπει επίσης διαρθρωτικές αναπροσαρμογές με αυστηρότερο έλεγχο για τις νέες εγκαταστάσεις τήξης και κατάργηση της παρωχημένης παραγωγικής ικανότητας. Επίσης, προβλέπει γεωγραφική κατανομή των μονάδων μεταποίησης, επικεντρώνεται σε έργα που αποσκοπούν στην αύξηση της εκμετάλλευσης βωξίτη και αλουμίνας ως πόρων και καλύπτει την προμήθεια ηλεκτρικής ενέργειας, καθώς και την πολιτική τιμολόγησης (47).

(93) Άλλα έγγραφα πολιτικής που στοχεύουν στον τομέα του αλουμινίου είναι οι τυποποιημένοι όροι που ισχύουν για τον κλάδο αλουμινίου, τα οποία εκδόθηκαν από το υπουργείο Βιομηχανίας και Τεχνολογίας της Πληροφορίας («MIIT»)· οι όροι εισόδου που ισχύουν για τον κλάδο αλουμινίου, οι οποίοι εκδόθηκαν από την Εθνική Επιτροπή Ανάπτυξης και Μεταρρυθμίσεων («ΕΕΑΜ») και οι κατευθυντήριες γραμμές για την επιτάχυνση της αναδιάρθρωσης του κλάδου αλουμινίου (48), οι οποίες εκδόθηκαν από την ΕΕΑΜ.

(94) Επομένως, υπάρχουν πολυάριθμα σχέδια, οδηγίες και άλλα έγγραφα τα οποία αφορούν το αλουμίνιο, εκδίδονται σε εθνικό, περιφερειακό και δημοτικό επίπεδο και καταδεικνύουν σαφώς τον υψηλό βαθμό παρέμβασης της κινεζικής κυβέρνησης στον κλάδο του αλουμινίου (49).

(95) Συνάγεται, συνεπώς, ότι η κινεζική κυβέρνηση εφαρμόζει πολυάριθμες δημόσιες πολιτικές που επηρεάζουν τις δυνάμεις της ελεύθερης αγοράς όσον αφορά την παραγωγή ποδηλάτων, συμπεριλαμβανομένων των πρώτων υλών που χρησιμοποιούνται στον τομέα. Τα εν λόγω μέτρα εμποδίζουν την κανονική λειτουργία των δυνάμεων της αγοράς.

3.3.2.6. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τέταρτη περίπτωση του βασικού κανονισμού: η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο

(96) Σύμφωνα με τις πληροφορίες του φακέλου, το κινεζικό σύστημα πτώχευσης φαίνεται ανεπαρκές ως προς την επίτευξη των κύριων στόχων που έχει ορίσει, όπως τον δίκαιο διακανονισμό των απαιτήσεων και των οφειλών και τη διασφάλιση των νόμιμων δικαιωμάτων και συμφερόντων των πιστωτών και των οφειλετών. Τούτο φαίνεται να οφείλεται στο γεγονός ότι, ενώ το πτωχευτικό δίκαιο στην Κίνα βασίζεται επίσημα σε παρόμοιες αρχές όπως τα αντίστοιχα δίκαια σε άλλες χώρες, το κινεζικό σύστημα χαρακτηρίζεται από συστηματική ανεπαρκή επιβολή. Ο αριθμός των πτωχεύσεων παραμένει αξιοσημείωτα χαμηλός σε σχέση με το μέγεθος της οικονομίας της χώρας, κυρίως επειδή η διαδικασία αφερεγγυότητας πάσχει από ορισμένες ελλείψεις, οι οποίες λειτουργούν αποτρεπτικά ως προς την κήρυξη πτώχευσης. Εξάλλου, ο ρόλος του κράτους στις διαδικασίες αφερεγγυότητας παραμένει ισχυρός και ενεργός, ασκώντας συχνά άμεση επιρροή στο αποτέλεσμα της διαδικασίας (50).

(97) Επιπλέον, οι ελλείψεις του συστήματος δικαιωμάτων ιδιοκτησίας είναι ιδιαιτέρως εμφανείς σε σχέση με την ιδιοκτησία της γης και τα δικαιώματα χρήσης γης στη ΛΔΚ (51). Όλες οι εκτάσεις ανήκουν στο κινεζικό κράτος (αγροτικές εκτάσεις συλλογικής ιδιοκτησίας και αστικές εκτάσεις κρατικής ιδιοκτησίας). Η κατανομή τους εναπόκειται αποκλειστικά στο κράτος. Υπάρχουν νομικές διατάξεις που αποσκοπούν στην κατανομή των δικαιωμάτων χρήσης γης με διαφάνεια και σε τιμές αγοράς, παραδείγματος χάρη με την εισαγωγή διαδικασιών υποβολής προσφορών. Ωστόσο, οι συγκεκριμένες διατάξεις δεν τηρούνται τακτικά, καθώς ορισμένοι αγοραστές αποκτούν γη δωρεάν ή με χαμηλότερα επιτόκια απ' αυτά της αγοράς. (52) Επιπλέον, οι αρχές συχνά επιδιώκουν συγκεκριμένους πολιτικούς στόχους, συμπεριλαμβανομένης της εφαρμογής των οικονομικών προγραμμάτων κατά την κατανομή της γης. (53)

(98) Ως εκ τούτου, το πτωχευτικό και το ιδιοκτησιακό δίκαιο στην Κίνα δεν φαίνεται να λειτουργούν σωστά, με αποτέλεσμα να προκαλούνται στρεβλώσεις κατά τη διάσωση των αφερέγγυων εταιρειών και σε σχέση με την παροχή και την απόκτηση γης στη ΛΔΚ. Το εν λόγω δίκαιο εφαρμόζεται επίσης στον τομέα των ποδηλάτων, συμπεριλαμβανομένων των παραγωγών-εξαγωγέων του υπό επανεξέταση προϊόντος. Συγκεκριμένα, στο πλαίσιο προηγούμενης έρευνας, η Επιτροπή διαπίστωσε ότι η παραγωγή ηλεκτρικών ποδηλάτων, τομέας που διέπεται σε μεγάλο βαθμό από τα ίδια μέσα άσκησης πολιτικής με τον τομέα των ποδηλάτων (για παράδειγμα το 13ο πενταετές πρόγραμμα για τον κλάδο παραγωγής ποδηλάτων και ηλεκτρικών ποδηλάτων), επωφελούνταν από την παροχή δικαιωμάτων χρήσης γης έναντι τιμήματος χαμηλότερου του κανονικού (54). Πρόσφατες έρευνες σε άλλους τομείς επιβεβαίωσαν επίσης την παροχή δικαιωμάτων χρήσης γης έναντι τιμήματος χαμηλότερου του κανονικού (55).

(99) Υπό το πρίσμα των ανωτέρω, η Επιτροπή κατέληξε στο συμπέρασμα ότι υπήρξε μεροληπτική εφαρμογή ή ανεπαρκής επιβολή του πτωχευτικού και του ιδιοκτησιακού δικαίου στον τομέα των ποδηλάτων, μεταξύ άλλων όσο αφορά το υπό επανεξέταση προϊόν.

3.3.2.7. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πέμπτο εδάφιο του βασικού κανονισμού: οι μισθολογικές δαπάνες υφίστανται στρεβλώσεις

(100) Ένα σύστημα μισθών βάσει της αγοράς δεν μπορεί να αναπτυχθεί πλήρως στη ΛΔΚ, καθώς τα δικαιώματα των εργαζομένων και των εργοδοτών για συλλογική οργάνωση παρακωλύονται. Η ΛΔΚ δεν έχει επικυρώσει ορισμένες βασικές συμβάσεις της Διεθνούς Οργάνωσης Εργασίας (ΔΟΕ), ιδίως αυτές που αφορούν το δικαίωμα του συνεταιρίζεσθαι και τις συλλογικές διαπραγματεύσεις (56). Σύμφωνα με το εθνικό δίκαιο, λειτουργεί μόνο μία συνδικαλιστική οργάνωση. Ωστόσο, η εν λόγω οργάνωση στερείται ανεξαρτησίας από τις κρατικές αρχές, και η συμμετοχή της στη συλλογική διαπραγμάτευση και την προστασία των δικαιωμάτων των εργαζομένων παραμένει στοιχειώδης (57). Επιπλέον, η κινητικότητα του κινεζικού εργατικού δυναμικού περιορίζεται από το σύστημα εγγραφής των νοικοκυριών, γεγονός που δυσχεραίνει την πρόσβαση στο πλήρες φάσμα κοινωνικής ασφάλισης και λοιπών παροχών προς τους κατοίκους μιας συγκεκριμένης διοικητικής περιοχής. Κάτι τέτοιο έχει συνήθως ως αποτέλεσμα οι εργαζόμενοι που δεν κατέχουν τη βεβαίωση εγγραφής τόπου διαμονής να βρίσκονται σε ευάλωτη θέση απασχόλησης και να λαμβάνουν χαμηλότερο εισόδημα σε σχέση με τους κατόχους της βεβαίωση εγγραφής τόπου διαμονής (58). Τα συγκεκριμένα πορίσματα οδηγούν στη στρέβλωση του μισθολογικού κόστους στη ΛΔΚ.

(101) Από κανένα στοιχείο του φακέλου της παρούσας έρευνας δεν προέκυψε ότι ο τομέας των ποδηλάτων δεν υπόκειται στο κινεζικό σύστημα εργατικού δικαίου που περιγράφτηκε. Στην πραγματικότητα, ο τομέας των ποδηλάτων εμφανίζεται να επηρεάζεται εξίσου από τις στρεβλώσεις του μισθολογικού κόστους τόσο άμεσα (κατά την παραγωγή του υπό επανεξέταση προϊόντος) όσο και έμμεσα (κατά την πρόσβαση σε κεφάλαια ή εισροές από εταιρείες που υπόκεινται στο ίδιο σύστημα εργασίας στη ΛΔΚ).

(102) Με βάση τα ανωτέρω, η Επιτροπή κατέληξε στο συμπέρασμα ότι το μισθολογικό κόστος υφίστατο στρεβλώσεις στον τομέα των ποδηλάτων, μεταξύ άλλων όσον αφορά το υπό επανεξέταση προϊόν.

3.3.2.8. Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) έκτο εδάφιο του βασικού κανονισμού: η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος

(103) Η πρόσβαση σε κεφάλαια για τους επιχειρηματικούς φορείς στη ΛΔΚ υπόκειται σε διάφορες στρεβλώσεις.

(104) Πρώτον, το κινεζικό χρηματοπιστωτικό σύστημα χαρακτηρίζεται από την ισχυρή θέση των τραπεζών κρατικής ιδιοκτησίας, (59) οι οποίες, κατά τη χορήγηση πρόσβασης στη χρηματοδότηση, λαμβάνουν υπόψη κριτήρια πέραν της οικονομικής βιωσιμότητας ενός έργου. Όπως και οι μη χρηματοπιστωτικές επιχειρήσεις κρατικής ιδιοκτησίας, οι τράπεζες εξακολουθούν να συνδέονται με το κράτος όχι μόνο μέσω ιδιοκτησίας, αλλά και μέσω προσωπικών σχέσεων (τα ανώτατα στελέχη των μεγάλων χρηματοπιστωτικών ιδρυμάτων κρατικής ιδιοκτησίας διορίζονται τελικά από το ΚΚΚ) (60), και, όπως και οι μη χρηματοπιστωτικές επιχειρήσεις κρατικής ιδιοκτησίας, οι τράπεζες εφαρμόζουν τακτικά δημόσιες πολιτικές που σχεδιάζονται από την κυβέρνηση. Με τον τρόπο αυτό, οι τράπεζες συμμορφώνονται με τη ρητή νομική υποχρέωση να αναπτύσσουν τη δραστηριότητά τους σύμφωνα με τις ανάγκες της εθνικής οικονομικής και κοινωνικής ανάπτυξης και υπό την καθοδήγηση των βιομηχανικών πολιτικών του κράτους (61). Το γεγονός αυτό επιδεινώνεται από τους πρόσθετους υφιστάμενους κανόνες, οι οποίοι κατευθύνουν τις χρηματοδοτήσεις σε τομείς που ορίζει η κυβέρνηση ως προωθούμενους ή σημαντικούς από άλλη άποψη (62).

(105) Παρά το γεγονός ότι αναγνωρίζεται ότι πιθανόν να υπάρχουν διάφορες νομικές πράξεις που αναφέρονται στην ανάγκη σεβασμού της συνήθους τραπεζικής συμπεριφοράς και των κανόνων προληπτικής εποπτείας, όπως η ανάγκη εξέτασης της πιστοληπτικής ικανότητας του δανειολήπτη, τα σχετικά στοιχεία δείχνουν ότι οι εν λόγω διατάξεις διαδραματίζουν μόνο δευτερεύοντα ρόλο στην εφαρμογή των διάφορων νομικών πράξεων (63). Πορίσματα που εξήχθησαν σε προηγούμενες έρευνες εμπορικής άμυνας κατέληξαν επίσης στα ίδια συμπεράσματα (64).

(106) Επιπλέον, οι αξιολογήσεις των ομολόγων και της πιστοληπτικής ικανότητας είναι συχνά στρεβλωμένες για διάφορους λόγους, μεταξύ άλλων, λόγω του γεγονότος ότι η αξιολόγηση του κινδύνου επηρεάζεται από τη στρατηγική σημασία της επιχείρησης για την κινεζική κυβέρνηση και την ισχύ τυχόν σιωπηρής εγγύησης της κυβέρνησης. Οι εκτιμήσεις υποδηλώνουν σαφώς ότι οι κινεζικές αξιολογήσεις πιστοληπτικής ικανότητας αντιστοιχούν συστηματικά σε χαμηλότερες διεθνείς αξιολογήσεις (65).

(107) Αυτό έχει ως αποτέλεσμα τον μεροληπτικό δανεισμό στις επιχειρήσεις κρατικής ιδιοκτησίας, τις μεγάλες ιδιωτικές επιχειρήσεις με καλές διασυνδέσεις και τις εταιρείες σε βασικούς βιομηχανικούς τομείς, γεγονός που συνεπάγεται ότι η διαθεσιμότητα και το κόστος του κεφαλαίου δεν είναι ίσα για όλους τους φορείς στην αγορά.

(108) Δεύτερον, η διατήρηση του κόστους δανεισμού σε χαμηλά επίπεδα ήταν τεχνητή, προκειμένου να τονωθεί η αύξηση των επενδύσεων. Το γεγονός αυτό έχει οδηγήσει στην υπερβολική χρήση των επενδύσεων κεφαλαίου με ακόμη χαμηλότερες αποδόσεις των επενδύσεων. Τούτο αποδεικνύεται από την πρόσφατη αύξηση της εταιρικής μόχλευσης στον κρατικό τομέα παρά την αισθητή πτώση της κερδοφορίας, γεγονός που υποδηλώνει ότι οι μηχανισμοί που λειτουργούν στο τραπεζικό σύστημα δεν ακολουθούν τις συνήθεις εμπορικές αντιδράσεις.

(109) Τρίτον, παρά το γεγονός ότι επιτεύχθηκε απελευθέρωση των ονομαστικών επιτοκίων τον Οκτώβριο του 2015, οι ενδείξεις των τιμών εξακολουθούν να μην προκύπτουν από τις ελεύθερες δυνάμεις της αγοράς, αλλά επηρεάζονται από κυβερνητικές στρεβλώσεις. Πράγματι, το μερίδιο του δανεισμού με ή κάτω από το επιτόκιο αναφοράς εξακολουθεί να αντιπροσωπεύει το 45 % του συνόλου του δανεισμού και η προσφυγή σε στοχευμένη πίστωση φαίνεται να έχει ενισχυθεί, δεδομένου ότι το συγκεκριμένο ποσοστό έχει αυξηθεί σημαντικά από το 2015, παρά την επιδείνωση των οικονομικών συνθηκών. Τα τεχνητά χαμηλά επιτόκια καταλήγουν σε υποτιμολόγηση και, συνεπώς, σε υπερβολική χρησιμοποίηση του κεφαλαίου.

(110) Η συνολική αύξηση των πιστώσεων στη ΛΔΚ υποδηλώνει επιδείνωση της αποδοτικότητας της κατανομής κεφαλαίων, χωρίς να υπάρχουν ενδείξεις για πιστωτική στενότητα που θα αναμένονταν σε ένα μη στρεβλωμένο περιβάλλον αγοράς. Συνεπώς, τα μη εξυπηρετούμενα δάνεια έχουν αυξηθεί ραγδαία κατά τα τελευταία έτη. Αντιμετωπίζοντας μια κατάσταση ολοένα και μεγαλύτερου χρέους σε κίνδυνο, η κινεζική κυβέρνηση επέλεξε να αποφύγει τις αθετήσεις υποχρεώσεων. Ως εκ τούτου, τα ζητήματα των επισφαλών απαιτήσεων αντιμετωπίστηκαν με τη μετακύλιση του χρέους, δημιουργώντας έτσι τις λεγόμενες εταιρείες «ζόμπι», ή με τη μεταβίβαση της κυριότητας του χρέους (π.χ. μέσω συγχωνεύσεων ή κεφαλαιοποίησης χρέους), χωρίς να αντιμετωπιστεί απαραίτητα το συνολικό πρόβλημα του χρέους ή να καταπολεμηθούν οι αιτίες του.

(111) Ουσιαστικά, παρά τα πρόσφατα βήματα που έχουν γίνει για την ελευθέρωση της αγοράς, το εταιρικό πιστωτικό σύστημα στη ΛΔΚ επηρεάζεται από σημαντικά συστημικά ζητήματα και στρεβλώσεις που οφείλονται στον συνεχή διάχυτο ρόλο του κράτους στις κεφαλαιαγορές.

(112) Από κανένα στοιχείο του φακέλου της παρούσας έρευνας δεν προέκυψε ότι οι παραγωγοί ποδηλάτων και/ή οι προμηθευτές πρώτων υλών και άλλων εισροών δεν επωφελούνται από το συγκεκριμένο χρηματοπιστωτικό σύστημα. Πράγματι, η πρόσφατη έρευνα σχετικά με τους παραγωγούς ηλεκτρικών ποδηλάτων, οι οποίοι διέπονται από τα ίδια μέσα άσκησης πολιτικής με τους παραγωγούς ποδηλάτων (βλέπε αιτιολογικές σκέψεις 80-81), κατέδειξε ότι επωφελούνταν από προτιμησιακή δανειοδότηση (66), προτιμησιακή χρηματοδότηση και ασφάλιση (ασφάλιση εξαγωγικών πιστώσεων) (67), απαλλαγή από τον φόρο εισοδήματος από μερίσματα που καταβάλλονται σε εξειδικευμένες επιχειρήσεις εγκατεστημένες στη χώρα (68) και από προγράμματα επιχορηγήσεων (69). Επιπλέον, τα στοιχεία του φακέλου της τρέχουσας έρευνας εμφανίζουν ότι ορισμένοι από τους συνεργαζόμενους παραγωγούς έλαβαν δάνεια κατά τη διάρκεια της περιόδου της έρευνας. Ως εκ τούτου, οι συνθήκες της αγοράς πλήττονται σοβαρά σε όλα τα επίπεδα από την προαναφερθείσα στήριξη και τη σημαντική κρατική παρέμβαση στο χρηματοπιστωτικό σύστημα που περιγράφτηκαν ανωτέρω.

(113) Υπό το πρίσμα των ανωτέρω, η Επιτροπή κατέληξε στο συμπέρασμα ότι οι παραγωγοί ποδηλάτων είχαν πρόσβαση σε χρηματοδότηση παρεχόμενη από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος.

3.3.2.9. Η συστημική φύση των περιγραφόμενων στρεβλώσεων

(114) Η Επιτροπή επισήμανε ότι οι στρεβλώσεις που περιγράφονται στην έκθεση δεν περιορίζονται σε κάποιον ιδιαίτερο βιομηχανικό τομέα. Αντιθέτως, από τα διαθέσιμα αποδεικτικά στοιχεία προκύπτει ότι τα γεγονότα και τα χαρακτηριστικά του κινεζικού συστήματος, όπως περιγράφονται ανωτέρω στα τμήματα 3.3.2.1-3.3.2.5, καθώς και στο μέρος Α της έκθεσης, ισχύουν για ολόκληρη τη χώρα και όλους τους τομείς της οικονομίας. Το ίδιο ισχύει και για την περιγραφή των συντελεστών παραγωγής που αναφέρονται ανωτέρω στα τμήματα 3.3.2.6-3.3.2.8 και στο μέρος Β της έκθεσης.

(115) Για την παραγωγή ποδηλάτων, απαιτείται ένα ευρύ φάσμα εισροών. Όταν οι παραγωγοί ποδηλάτων αγοράζουν/προμηθεύονται τις εν λόγω εισροές, οι τιμές που καταβάλουν (και οι οποίες καταγράφονται ως το κόστος τους) εκτίθενται σαφώς στις ίδιες συστημικές στρεβλώσεις που περιγράφτηκαν προηγουμένως. Παραδείγματος χάρη, οι προμηθευτές εισροών χρησιμοποιούν εργασία που υπόκειται στις στρεβλώσεις. Δύνανται να δανειστούν χρήματα που υπόκεινται στις στρεβλώσεις στον χρηματοπιστωτικό τομέα/στην κατανομή κεφαλαίου. Επιπλέον, υπόκεινται στο σύστημα σχεδιασμού που εφαρμόζεται σε όλα τα επίπεδα διακυβέρνησης και σε όλους τους τομείς.

(116) Ως εκ τούτου, όχι μόνο δεν μπορούν να χρησιμοποιηθούν οι εγχώριες τιμές πώλησης των ποδηλάτων, αλλά αλλοιώνεται και το κόστος όλων των εισροών (συμπεριλαμβανομένων των πρώτων υλών, της ενέργειας, της γης, της χρηματοδότησης, της εργασίας κ.λπ.), επειδή η διαμόρφωση των τιμών τους επηρεάζεται από σημαντική κρατική παρέμβαση, η οποία περιγράφεται στα μέρη Α και Β της έκθεσης. Πράγματι, οι κυβερνητικές παρεμβάσεις που περιγράφονται σε σχέση με την κατανομή κεφαλαίου, γης, εργασίας, ενέργειας και πρώτων υλών εκτείνονται σε ολόκληρη τη ΛΔΚ. Αυτό σημαίνει, για παράδειγμα, ότι μια εισροή που παρήχθη καθαυτή στη ΛΔΚ συνδυάζοντας ένα φάσμα συντελεστών παραγωγής εκτίθεται σε σημαντικές στρεβλώσεις. Το ίδιο ισχύει για την εισροή στην εισροή και ούτω καθεξής.

3.3.2.10. Συμπέρασμα

(117) Η ανάλυση που παρουσιάζεται στα τμήματα 3.3.2.2. έως 3.3.2.9, η οποία περιλαμβάνει την εξέταση όλων των διαθέσιμων αποδεικτικών στοιχείων σχετικά με την παρέμβαση της ΛΔΚ στην οικονομία της γενικότερα, καθώς και στον τομέα των ποδηλάτων ειδικότερα (συμπεριλαμβανομένου του υπό επανεξέταση προϊόντος), έδειξε ότι οι τιμές ή το κόστος, συμπεριλαμβανομένου του κόστους των πρώτων υλών, της ενέργειας και της εργασίας, δεν αποτελούν το αποτέλεσμα των ελεύθερων δυνάμεων της αγοράς, διότι επηρεάζονται από σημαντική κρατική παρέμβαση κατά την έννοια του άρθρου 2 παράγραφος 6α στοιχείο β) του βασικού κανονισμού. Σε αυτή τη βάση, και δεδομένης της απουσίας οποιασδήποτε συνεργασίας από την κινεζική κυβέρνηση και των περιορισμένων πληροφοριών που προσκόμισαν επί των εν λόγω θεμάτων οι παραγωγοί-εξαγωγείς της ΛΔΚ, η Επιτροπή κατέληξε στο συμπέρασμα ότι δεν κρίνεται σκόπιμο να χρησιμοποιηθούν οι εγχώριες τιμές και το κόστος για τον καθορισμό της κανονικής αξίας στη συγκεκριμένη περίπτωση.

(118) Συνεπώς, η Επιτροπή προχώρησε στην κατασκευή της κανονικής αξίας αποκλειστικά βάσει του κόστους παραγωγής και πώλησης που αντικατοπτρίζει μη στρεβλωμένες τιμές ή δείκτες αναφοράς, ήτοι στη συγκεκριμένη περίπτωση βάσει του αντίστοιχου κόστους παραγωγής και πώλησης σε κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, όπως αναφέρεται στο επόμενο τμήμα. Η Επιτροπή υπενθύμισε ότι δεν προβλήθηκε καμιά αξίωση ότι το εγχώριο κόστος ήταν μη στρεβλωμένο σύμφωνα με το άρθρο 2 παράγραφος 6α στοιχείο α) τρίτο εδάφιο του βασικού κανονισμού.

3.3.2.11. Παρατηρήσεις του CCCME σχετικά με την ύπαρξη σημαντικών στρεβλώσεων

(119) Στις παρατηρήσεις του σχετικά με την κοινοποίηση τελικών πορισμάτων, το CCCME υποστήριξε ότι η ανάλυση της Επιτροπής σχετικά με σημαντικές στρεβλώσεις ήταν μακροσκοπική και γενική. Πρώτον, το CCCME έκρινε ότι η σοσιαλιστική οικονομία της αγοράς έχει χαρακτήρα οικονομίας της αγοράς με χαρακτηριστικά της κοινής οικονομίας της αγοράς, παρέχοντας στις επιχειρήσεις πλήρη αυτονομία στη λήψη επιχειρησιακών αποφάσεων, περιλαμβανομένης της τιμολόγησης. Το CCCME υποστήριξε περαιτέρω ότι η κινεζική κυβέρνηση εφαρμόζει μακροέλεγχο για να εξασφαλίσει σταθερή εθνική οικονομία, παρ' όλα αυτά, αυτός ο μακροέλεγχος δεν θα πρέπει να παρερμηνεύεται ως κυβερνητική παρέμβαση σε μεμονωμένες επιχειρήσεις και δεν έχει επίδραση στο κόστος ή στις τιμές των προϊόντων τους.

(120) Δεύτερον, το CCCME δεν συμφώνησε ότι υπάρχει έντονη παρέμβαση της κινεζικής κυβέρνησης στην αγορά του αλουμινίου, του χάλυβα, του καουτσούκ και χημικών ουσιών. Ακόμα και αν υπάρχουν στρεβλώσεις σε αυτές τις αγορές, δεν υπάρχουν στην αγορά των εξαρτημάτων ποδηλάτων, καθώς περιλαμβάνουν αρκετά στάδια επεξεργασίας αυτών των πρώτων υλών και η τιμή τους επηρεάζεται από άλλους παράγοντες όπως τα ειδικά τεχνικά χαρακτηριστικά των ποδηλάτων και τη ζήτηση μεμονωμένων καταναλωτών. Ως εκ τούτου, οποιαδήποτε στρέβλωση στην αγορά του αλουμινίου, του χάλυβα, του καουτσούκ και χημικών ουσιών δεν θα είχε επίδραση στις τιμές των εξαρτημάτων ποδηλάτων.

(121) Τρίτον, το CCCME έκρινε ότι η ύπαρξη επιδότησης δεν θα πρέπει να χρησιμοποιείται ως αποδεικτικό στοιχείο στρέβλωσης της αγοράς, γιατί επιδοτήσεις υπάρχουν σε πολλές άλλες χώρες που θεωρούνται εξολοκλήρου χώρες με οικονομία της αγοράς. Το CCCME σημειώνει επίσης ότι τα πορίσματα για τις επιδοτήσεις στην περίπτωση των ηλεκτρικών ποδηλάτων (70) είναι παράλογα.

(122) Στις παρατηρήσεις του, το CCCME υποστήριξε περαιτέρω ότι και η αγορά των ποδηλάτων και η αγορά των εξαρτημάτων ποδηλάτων είναι ελεύθερες αγορές χωρίς κρατική παρέμβαση, δεδομένου ότι πολλοί παραγωγοί ποδηλάτων και εξαρτημάτων ποδηλάτων είναι ιδιωτικές εταιρείες ή εταιρείες ξένων επενδύσεων. Το CCCME πρόσθεσε περαιτέρω ότι ακόμα κι αν υπάρχουν ορισμένες εταιρείες κρατικής ιδιοκτησίας ή κρατικών επενδύσεων, δεν υπάρχει καμία διαφορά μεταξύ αυτών και άλλων εταιρειών που να ενδέχεται να έχει επίδραση στις τιμές των ποδηλάτων ή των εξαρτημάτων ποδηλάτων, καθώς όλοι οι οικονομικοί φορείς οφείλουν να συμμορφώνονται με τους ίδιους κανόνες και κανονισμούς, περιλαμβανομένων καταβολών ΦΠΑ, καταβολών για την υγεία, καταβολών συντάξεων κ.λπ.

(123) Αρχικά, η Επιτροπή παρατήρησε ότι το CCCME δεν στήριξε τους ισχυρισμούς του με οποιοδήποτε αποδεικτικό στοιχείο για να αντικρούσει τα αποδεικτικά στοιχεία που περιέχονται σε αυτό το τμήμα και αποδεικνύουν την ύπαρξη σημαντικών στρεβλώσεων στη ΛΔΚ γενικά και ειδικά στον τομέα των ποδηλάτων και στους τομείς των βιομηχανιών των προμηθευτών της. Ως εκ τούτου, οι ισχυρισμοί του CCCME θα μπορούσαν αμέσως να απορριφθούν εξολοκλήρου ως μη τεκμηριωμένοι.

(124) Σε κάθε περίπτωση, η Επιτροπή υπενθύμισε ότι, δυνάμει του άρθρου 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων, πρέπει να λαμβάνεται υπόψη η ενδεχόμενη επίπτωση ενός ή περισσοτέρων εκ των στοιχείων που αναφέρονται σε αυτό στις τιμές και το κόστος στη χώρα εξαγωγής του υπό επανεξέταση προϊόντος. Κάθε συμπέρασμα για ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο α) πρέπει να εξάγεται βάσει όλων των διαθέσιμων αποδεικτικών στοιχείων που αποδεικνύουν ότι αυτά τα στοιχεία έχουν ενδεχόμενη επίπτωση στις τιμές και το κόστος. Η Επιτροπή σημείωσε ότι το ίδιο το CCCME αναγνώρισε ότι η κινεζική κυβέρνηση ασκεί έλεγχο για να εξασφαλίσει σταθερή εθνική οικονομία. Όπως εξηγήθηκε αναλυτικά στα τμήματα 3.3.2.1 έως 3.3.2.9, ο παρεμβατικός χαρακτήρας της κινεζικής κυβέρνησης έχει άμεση και έμμεση επίπτωση στη διάρθρωση του κόστους των επιχειρήσεων και στις τελικές τιμές. Είναι σαφές από την έκταση των παρεμβάσεων της κινεζικής κυβέρνησης στον τομέα των ποδηλάτων ότι υπήρξε, κατά πολύ ελάχιστο, τουλάχιστον ενδεχόμενη επίπτωση στην αγορά των ποδηλάτων και/ή των εξαρτημάτων τους.

(125) Όσον αφορά τις στρεβλώσεις στις πρώτες ύλες, η Επιτροπή έδωσε αρκετά παραδείγματα συγκεκριμένων κρατικών παρεμβάσεων σε αυτές τις αγορές αποδεικνύοντας σημαντικές στρεβλώσεις στο τμήμα 3.3.2.5. Και πάλι, η Επιτροπή σημείωσε ότι το CCCME δεν υπέβαλε κανένα αποδεικτικό στοιχείο που να αποδεικνύει το αντίθετο. Επιπλέον, η Επιτροπή τόνισε ότι η ύπαρξη στοιχείων στρέβλωσης τιμών στην αγορά του αλουμινίου, του χάλυβα, του καουτσούκ και χημικών ουσιών οδηγεί τουλάχιστον σε ενδεχόμενη μεταφορά αυτών των στρεβλώσεων τιμών στην παροχή επεξεργασμένων εξαρτημάτων ποδηλάτων που έχουν κατασκευαστεί από αυτές τις πρώτες ύλες και ως εκ τούτου πράγματι επηρεάζει τις τιμές ή το κόστος των ποδηλάτων. Εκτός από τον ισχυρισμό ότι οι αναμφισβήτητες στρεβλώσεις στις πρώτες ύλες δεν έχουν καμία επίπτωση στον κλάδο παραγωγής των επόμενων σταδίων, το CCCME δεν κατάφερε να αποδείξει ότι ο κλάδος παραγωγής ποδηλάτων δεν επηρεάζεται από αυτές τις στρεβλώσεις.

(126) Όσον αφορά τον ισχυρισμό του CCCME σχετικά με τις επιδοτήσεις, η Επιτροπή υπογράμμισε ότι οι επιδοτήσεις αποτελούν έναν από τους διάφορους δείκτες στρεβλώσεων τιμών και κόστους σε μια οικονομία, καθώς έχουν άμεσες ή έμμεσες, πραγματικές ή ενδεχόμενες επιπτώσεις στο εν λόγω κόστος και τις τιμές, που συνήθως μειώνονται για τις επιχειρήσεις που λαμβάνουν τις επιδοτήσεις και/ή τους πελάτες τους. Οι επιδοτήσεις, όπως η παροχή δικαιωμάτων χρήσης γης έναντι τιμήματος χαμηλότερου του κανονικού ή η χορήγηση προτιμησιακής δανειοδότησης και χρηματοδότησης σε έναν συγκεκριμένο τομέα, μειώνουν το κόστος του παραγωγού και ως εκ τούτου επηρεάζουν το κόστος παραγωγής και/ή τις τιμές των προϊόντων του (71). Η Επιτροπή σημείωσε επίσης ότι το γεγονός ότι τα πορίσματα στην περίπτωση των ηλεκτρικών ποδηλάτων θεωρούνται παράλογα από το CCCME είναι περιορισμένης σημασίας, καθώς η ύπαρξη επιδοτήσεων στη χορήγηση δικαιωμάτων χρήσης γης και προτιμησιακής δανειοδότησης επιβεβαιώθηκε σταθερά σε διάφορες πρόσφατες έρευνες, χωρίς περιορισμό μόνο στα ηλεκτρικά ποδήλατα, αλλά με ισχύ σε όλη την κινεζική οικονομία (βλέπε αιτιολογική σκέψη 98). Το επιχείρημα του CCCME ότι επιχειρήσεις σε άλλες οικονομίες μπορεί επίσης να επωφελούνται από επιδοτήσεις δεν έχει σχέση στο πλαίσιο αυτής της έρευνας, η οποία ασχολείται με την κατάσταση του υπό επανεξέταση προϊόντος στη ΛΔΚ και όχι αορίστως με την κατάσταση των επιδοτήσεων σε άλλες χώρες.

(127) Τέλος, όσον αφορά το επιχείρημα ότι μεγάλος αριθμός παραγωγών ποδηλάτων είναι ιδιωτικές εταιρείες, ότι όλες οι εταιρείες στη ΛΔΚ υπόκεινται σε συνθήκες ελεύθερης αγοράς και ότι οι ίδιοι κανόνες ισχύουν και για τις ιδιωτικές επιχειρήσεις και για τις επιχειρήσεις κρατικής ιδιοκτησίας, η Επιτροπή παρατήρησε ότι ένα από τα στοιχεία του άρθρου 2 παράγραφος 6α στοιχείο β) του βασικού κανονισμού, που αποτελεί δείκτη σημαντικών στρεβλώσεων σε μια οικονομία, είναι το γεγονός ότι «η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής». Όπως εξηγείται στην αιτιολογική σκέψη 66, ήταν αδύνατο να καθοριστεί η ακριβής αναλογία επιχειρήσεων κρατικής ιδιοκτησίας και ιδιωτικών εταιρειών παραγωγής ποδηλάτων στη ΛΔΚ λόγω έλλειψης επαρκών δεδομένων αγοράς. Παρ' όλα αυτά, ακόμα κι αν δεν υπάρχει κυριαρχία επιχειρήσεων κρατικής ιδιοκτησίας σε έναν συγκεκριμένο τομέα, η κρατική ιδιοκτησία είναι μόνο ένας από τους δείκτες σημαντικών στρεβλώσεων. Ο έλεγχος και η πολιτική εποπτεία ή η καθοδήγηση του κράτους είναι άλλοι δείκτες οι οποίοι αναφέρονται στο άρθρο 2 παράγραφος 6α στοιχείο β) και εφόσον υφίστανται σε μεγάλο βαθμό στον τομέα των ποδηλάτων (βλέπε τμήμα 3.3.2.3), η Επιτροπή συνήγαγε ότι ολόκληρος ο τομέας ποδηλάτων στη ΛΔΚ υπόκειται σε σημαντικές στρεβλώσεις. Δεύτερον, το γεγονός ότι και οι κρατικές και οι ιδιωτικές επιχειρήσεις υπόκεινται στους ίδιους κανόνες και κανονισμούς, όπως για παράδειγμα σχετικά με τις καταβολές ΦΠΑ, τις καταβολές για την υγεία, τις καταβολές συντάξεων κ.λπ., δεν αποκλείει το ότι όλες αυτές οι επιχειρήσεις λειτουργούν σε ένα περιβάλλον το οποίο χαρακτηρίζεται από σημαντικές στρεβλώσεις, κάτι που επηρεάζει το κόστος και τις τιμές αυτών των επιχειρήσεων.

(128) Βάσει των ανωτέρω, οι ισχυρισμοί του CCCME αναφορικά με την ύπαρξη σημαντικών στρεβλώσεων απορρίφθηκαν.

3.3.3. Αντιπροσωπευτική χώρα

3.3.3.1. Γενικές παρατηρήσεις

(129) Η επιλογή της αντιπροσωπευτικής χώρας βασίστηκε στα ακόλουθα κριτήρια: — Επίπεδο οικονομικής ανάπτυξης παρόμοιο με αυτό της ΛΔΚ. Για τον σκοπό αυτό, η Επιτροπή χρησιμοποίησε χώρες με ακαθάριστο εθνικό εισόδημα παρόμοιο με αυτό της ΛΔΚ σύμφωνα με τη βάση δεδομένων της Παγκόσμιας Τράπεζας (72)· — Παραγωγή του υπό επανεξέταση προϊόντος στη συγκεκριμένη χώρα (73)· — Διαθεσιμότητα των σχετικών δημόσιων δεδομένων στην οικεία χώρα· — Όταν υπάρχουν περισσότερες από μία πιθανές αντιπροσωπευτικές χώρες, προτιμάται, κατά περίπτωση, η χώρα με επαρκές επίπεδο κοινωνικής και περιβαλλοντικής προστασίας.

(130) Στο πρώτο σημείωμα για τους συντελεστές παραγωγής, η Επιτροπή ενημέρωσε τα ενδιαφερόμενα μέρη ότι είχε προσδιορίσει έξι πιθανές αντιπροσωπευτικές χώρες: τη Βραζιλία, το Μεξικό, τη Ρωσία, τη Σερβία, την Ταϊλάνδη και την Τουρκία, και κάλεσε τα ενδιαφερόμενα να υποβάλουν παρατηρήσεις και να προτείνουν άλλες χώρες. Στο δεύτερο σημείωμα για τους συντελεστές παραγωγής, η Επιτροπή ενημέρωσε τα ενδιαφερόμενα μέρη ότι η κατάλληλη αντιπροσωπευτική χώρα ήταν η Σερβία.

3.3.3.2. Επίπεδο οικονομικής ανάπτυξης παρόμοιο με αυτό της ΛΔΚ

(131) Η Βραζιλία, το Μεξικό, η Ρωσία, η Σερβία, η Ταϊλάνδη και η Τουρκία θεωρούνται από την Παγκόσμια Τράπεζα ως χώρες με παρόμοιο επίπεδο οικονομικής ανάπτυξης με τη ΛΔΚ, ήτοι όλες χαρακτηρίζονται ως χώρες «μέσου-υψηλού εισοδήματος» με βάση το ακαθάριστο εθνικό εισόδημα.

(132) Στις παρατηρήσεις του σχετικά με το πρώτο σημείωμα για τους συντελεστές παραγωγής, ο αιτών επέστησε την προσοχή στο γεγονός ότι η σφοδρή οικονομική κρίση που βίωσε η Βραζιλία κατά το πρόσφατο παρελθόν πιθανόν να έχει επίπτωση στις εισαγωγές εξαρτημάτων ποδηλάτων και επιδείνωσε την επίδοση των παραγωγών ποδηλάτων στην εγχώρια αγορά τους.

(133) Η Επιτροπή επισήμανε ότι ο αιτών δεν προσκόμισε στοιχεία που να αποδεικνύουν ότι επηρεάστηκαν οι εισαγωγές στη Βραζιλία ούτε ότι η επιδείνωση στην εγχώρια επίδοση των παραγωγών της Βραζιλίας ήταν συστηματική. Παρότι η Επιτροπή αναγνώρισε ότι η μοναδική γνωστή εταιρεία παραγωγής ποδηλάτων με δημοσίως διαθέσιμα στοιχεία παρουσίασε αρνητικό αποτέλεσμα εκμετάλλευσης, δεν θα μπορούσε να προβεί σε προεκβολή του συγκεκριμένου ευρήματος στο σύνολο της χώρας.

3.3.3.3. Παραγωγή του υπό επανεξέταση προϊόντος στην αντιπροσωπευτική χώρα

(134) Και στις έξι χώρες που ορίζονται στο τμήμα 3.3.3.2, η Επιτροπή προσδιόρισε ορισμένους παραγωγούς του προϊόντος υπό τον κωδικό NACE 3092 (ονοματολογία των οικονομικών δραστηριοτήτων της Ένωσης) που αφορά την κατασκευή ποδηλάτων (74).

(135) Στις παρατηρήσεις του σχετικά με το πρώτο σημείωμα για τους συντελεστές παραγωγής, ο αιτών τόνισε ότι στη Ρωσία υφίστανται επιδοτήσεις για ενέργεια, οι οποίες θα μπορούσαν να επηρεάσουν την παραγωγή υλικών έντασης ενέργειας, όπως το αλουμίνιο, που χρησιμοποιείται στην κατασκευή ποδηλάτων.

(136) Η Επιτροπή επισήμανε ότι ο αιτών δεν προσκόμισε αποδεικτικά στοιχεία για τις εν λόγω επιδοτήσεις ούτε σχετικά με τον ουσιώδη αντίκτυπό τους στην παραγωγή ποδηλάτων. Ως εκ τούτου, ο ισχυρισμός απορρίφθηκε.

(137) Ο αιτών υποστήριξε ότι οι παραγωγοί της Σερβίας προμηθεύονται εξαρτήματα ποδηλάτων από την Ένωση (σε ποσοστό περίπου 30 %), τη ΛΔΚ (περίπου 30 %), άλλες ασιατικές χώρες (περίπου 30 %) και την εγχώρια αγορά (περίπου 10 %) και ότι οι Τούρκοι παραγωγοί προμηθεύονται εξαρτήματα ποδηλάτων από την Ένωση (περίπου 15 %), τη ΛΔΚ (περίπου 30 %), άλλες ασιατικές χώρες (περίπου 30 %), την εγχώρια αγορά (περίπου 20 %) και από άλλες χώρες (περίπου 5 %).

(138) Η Επιτροπή εξακρίβωσε και επιβεβαίωσε τις εν λόγω πληροφορίες σύμφωνα με τη βάση δεδομένων Global Trade Atlas (75) και τις θεώρησε ως ένδειξη ύπαρξης ανοικτών αγορών με διαφοροποιημένες πηγές εφοδιασμού.

(139) Ο αιτών επισήμανε ότι η Ένωση αύξησε τους δασμούς στις εισαγωγές ποδηλάτων από την Ταϊλάνδη [αποσύροντας τις προτιμήσεις στο πλαίσιο του συστήματος γενικευμένων προτιμήσεων (ΣΓΠ) το 2015 (76)], με αποτέλεσμα την πτώση των εξαγωγών ποδηλάτων από την Ταϊλάνδη στην Ένωση. Σύμφωνα με τον ισχυρισμό του αιτούντος, αυτό επηρέασε σοβαρά την επίδοση των Ταϊλανδών παραγωγών, οι οποίοι πραγματοποιούν επί το πλείστον εξαγωγές στην Ένωση. Ο αιτών υποστήριξε επίσης ότι οι Ταϊλανδοί παραγωγοί κατέστησαν ζημιογόνοι. Εντούτοις, δεν προσκόμισε δεδομένα για την κερδοφορία των Ταϊλανδών παραγωγών ούτε για το μέγεθος των εξαγωγών τους.

(140) Η Επιτροπή διαπίστωσε ότι η κερδοφορία των δύο παραγωγών της Ταϊλάνδης που παρατίθενται στο σημείωμα της 4ης Ιουλίου ήταν θετική το 2016. Η Επιτροπή πραγματοποίησε επίσης έρευνα για εταιρείες στην Ταϊλάνδη στις οποίες η παραγωγή ποδηλάτων ήταν δευτερεύουσα δραστηριότητα (δηλαδή δευτεροβάθμιος κωδικός NACE 3092) και διαπίστωσε ότι από τις 93 εταιρείες για τις οποίες υπήρχαν διαθέσιμοι λογαριασμοί κερδών και ζημιών το 2017 ή το 2016 στη βάση δεδομένων Orbis, οι 76 ήταν κερδοφόρες (77). Ως εκ τούτου, ο ανωτέρω ισχυρισμός απορρίφθηκε.

3.3.3.4. Διαθεσιμότητα των σχετικών δημόσιων δεδομένων στην αντιπροσωπευτική χώρα

(141) Σε ό,τι αφορά το σύνολο των έξι χωρών που προσδιορίζονται στην αιτιολογική σκέψη 130, η διαθεσιμότητα των δημόσιων δεδομένων (και ιδίως των δημόσιων οικονομικών δεδομένων των παραγωγών του υπό επανεξέταση προϊόντος) ελέγχθηκε περαιτέρω από την Επιτροπή.

(142) Η Επιτροπή αναζήτησε παραγωγούς ποδηλάτων με δημοσίως διαθέσιμα οικονομικά δεδομένα που θα μπορούσαν να χρησιμοποιηθούν για τον καθορισμό μη στρεβλωμένων και εύλογων ποσών για τα διοικητικά έξοδα, τα έξοδα πώλησης και τα γενικά έξοδα και τα κέρδη. Όπως αναφέρθηκε στο πρώτο και το δεύτερο σημείωμα για τους συντελεστές παραγωγής, η Επιτροπή βασίστηκε στη βάση δεδομένων Orbis (78) ως πηγή δεδομένων και επέλεξε εταιρείες με πρωτοβάθμιο κωδικό NACE 3092, προκειμένου να περιορίσει την ανάλυση σε παραγωγούς με κύρια δραστηριότητα την παραγωγή ποδηλάτων. Επιπλέον, η Επιτροπή περιόρισε την έρευνα σε εταιρείες με δημοσίως διαθέσιμους λογαριασμούς κερδών και ζημιών όσον αφορά την πιο πρόσφατη περίοδο (2016 και 2017). Αυτό είχε ως αποτέλεσμα η έρευνα να περιοριστεί σε 1 εταιρεία στη Βραζιλία, 29 στη Ρωσία και 6 στη Σερβία. Κατόπιν, η Επιτροπή προέβη σε επιλογή κερδοφόρων εταιρειών. Τούτο οδήγησε στον αποκλεισμό της μίας εταιρείας στη Βραζιλία και δέκα εταιρειών στη Ρωσία, οι οποίες εμφάνισαν αρνητική κερδοφορία κατά τα έτη 2016 και 2017.

(143) Τέλος, η Επιτροπή επισήμανε ότι οι έξι σερβικές εταιρείες είχαν δημοσίως διαθέσιμα δεδομένα για το 2017, ενώ οι δεκαεννέα υπόλοιπες ρωσικές εταιρείες διέθεταν δημοσίως διαθέσιμα δεδομένα μόνο έως το 2016. Δεδομένου ότι η περίοδος της έρευνας επανεξέτασης απαρτίζεται από τα τρία τελευταία τρίμηνα του 2017 και το πρώτο τρίμηνο του 2018, η Επιτροπή έκρινε ότι η Σερβία αποτελούσε κατάλληλη αντιπροσωπευτική χώρα.

(144) Κατά συνέπεια, στο πλαίσιο του δεύτερου σημειώματος για τους συντελεστές παραγωγής, η Επιτροπή ανακοίνωσε σε όλα τα ενδιαφερόμενα μέρη την πρόθεσή της να χρησιμοποιήσει τη Σερβία ως κατάλληλη αντιπροσωπευτική χώρα, εφόσον κατέληγε στο συμπέρασμα ότι πληρούνται όλες οι προϋποθέσεις για την εφαρμογή της μεθοδολογίας που προβλέπεται στο άρθρο 2 παράγραφος 6α στοιχείο α) του βασικού κανονισμού. Λαμβάνοντας υπόψη όλα τα ανωτέρω στοιχεία και τις παρατηρήσεις των ενδιαφερόμενων μερών, η Επιτροπή αποφάσισε ότι η οριστική επιλογή της κατάλληλης αντιπροσωπευτικής χώρας ήταν η Σερβία και επέλεξε τις ακόλουθες έξι εταιρείες με δημοσίως διαθέσιμα οικονομικά στοιχεία που θα μπορούσαν να χρησιμοποιηθούν για τον καθορισμό μη στρεβλωμένων και εύλογων ποσών για τα διοικητικά έξοδα, τα έξοδα πώλησης και τα γενικά έξοδα και κέρδη, σύμφωνα με το άρθρο 2 παράγραφος 6α στοιχείο α) τελευταίο εδάφιο του βασικού κανονισμού: — Capriolo d.o.o backa topola· — Planet bike co. D.o.o., Beograd· — Venera bike· — Kripton company d.o.o backa topola· — Crossbike· — Cassini wheels d.o.o·

3.3.3.5. Επίπεδο κοινωνικής και περιβαλλοντικής προστασίας

(145) Αφού διαπιστώθηκε ότι η Σερβία ήταν κατάλληλη αντιπροσωπευτική χώρα με βάση τα εν λόγω στοιχεία, δεν συνέτρεχε λόγος να διεξαχθεί αξιολόγηση του επιπέδου κοινωνικής και περιβαλλοντικής προστασίας σύμφωνα με την τελευταία πρόταση του άρθρου 2 παράγραφος 6α στοιχείο α) πρώτο εδάφιο του βασικού κανονισμού.

3.3.3.6. Συμπέρασμα

(146) Με βάση την ανωτέρω ανάλυση, η Σερβία πληρούσε όλα τα κριτήρια που καθορίζονται στο άρθρο 2 παράγραφος 6α στοιχείο α) πρώτο εδάφιο του βασικού κανονισμού, ώστε να θεωρηθεί κατάλληλη αντιπροσωπευτική χώρα. Ειδικότερα, η Σερβία παρουσιάζει σημαντική παραγωγή του υπό επανεξέταση προϊόντος και διαθέτει πλήρες σύνολο διαθέσιμων στοιχείων για όλους τους συντελεστές παραγωγής, τα διοικητικά έξοδα, τα έξοδα πώλησης και τα γενικά έξοδα, καθώς και τα κέρδη.

3.3.4. Γενικά έξοδα κατασκευής, διοικητικά έξοδα, έξοδα πώλησης και γενικά έξοδα και κέρδη

(147) Για την κατασκευή της κανονικής αξίας, η Επιτροπή ακολούθησε τη μεθοδολογία που εξηγείται στο δεύτερο σημείωμα για τους συντελεστές παραγωγής και συμπεριέλαβε τα διοικητικά έξοδα, τα έξοδα πώλησης και τα γενικά έξοδα και τα κέρδη των έξι εταιρειών στη Σερβία, όπως αναφέρεται στην αιτιολογική σκέψη 144, σύμφωνα με το άρθρο 2 παράγραφος 6α στοιχείο α) τέταρτο εδάφιο του βασικού κανονισμού.

(148) Επιπλέον, η Επιτροπή συμπεριέλαβε μια αξία για τα γενικά έξοδα κατασκευής, προκειμένου να καλυφθούν τα έξοδα που δεν περιλαμβάνονται στους προαναφερθέντες συντελεστές παραγωγής. Αυτή υπολογίστηκε εφαρμόζοντας τον λόγο των γενικών εξόδων κατασκευής προς το κόστος κατασκευής που ανέφεραν οι συνεργαζόμενοι παραγωγοί-εξαγωγείς, στο αντίστοιχο μη στρεβλωμένο κόστος κατασκευής (που καλύπτει την κατανάλωση πρώτων υλών, εργασίας, ενέργειας και νερού), καθορισμένο σύμφωνα με τη μεθοδολογία που περιγράφεται στο τμήμα 3.3.8.

3.3.5. Πηγές που χρησιμοποιήθηκαν για τον προσδιορισμό του μη στρεβλωμένου κόστους

(149) Στο δεύτερο σημείωμα για τους συντελεστές παραγωγής, η Επιτροπή δήλωσε ότι, προκειμένου να κατασκευάσει την κανονική αξία σύμφωνα με το άρθρο 2 παράγραφος 6α στοιχείο α) του βασικού κανονισμού, επρόκειτο να χρησιμοποιήσει την Global Trade Atlas («GTA») για τον καθορισμό του μη στρεβλωμένου κόστους των περισσότερων συντελεστών παραγωγής. Ωστόσο, μετά το δεύτερο σημείωμα για τους συντελεστές παραγωγής, η Επιτροπή επισήμανε ότι, όσον αφορά την περίοδο της έρευνας επανεξέτασης, οι πληροφορίες που υπέβαλε η GTA σχετικά με στις εισαγωγές εξαρτημάτων ποδηλάτων στη Σερβία ήταν ελλιπείς. Ως εκ τούτου, η Επιτροπή χρησιμοποίησε τα στοιχεία της Eurostat για τον καθορισμό του κόστους των υλικών (79), της ηλεκτρικής ενέργειας και του φυσικού αερίου (80), την εξαγωγή δεδομένων του Bloomberg από τη Στατιστική Υπηρεσία της Δημοκρατίας της Σερβίας για το κόστος του νερού (81), και τα οικονομικά στοιχεία των έξι σερβικών εταιρειών που απαριθμούνται στην αιτιολογική σκέψη 144 για τον καθορισμό των διοικητικών εξόδων, των εξόδων πώλησης και των γενικών εξόδων και των κερδών.

(150) Όπως εξηγείται στην αιτιολογική σκέψη 3.3.5, τα γενικά έξοδα κατασκευής προστέθηκαν στα διοικητικά έξοδα, τα έξοδα πώλησης και τα γενικά έξοδα και τα κέρδη και βασίστηκαν στην εφαρμογή του λόγου των γενικών εξόδων κατασκευής προς το κόστος κατασκευής που ανέφεραν οι συνεργαζόμενοι παραγωγοί-εξαγωγείς, στο αντίστοιχο μη στρεβλωμένο κόστος κατασκευής.

3.3.6. Συντελεστές παραγωγής

(151) Μέσω του πρώτου και του δεύτερου σημειώματος για τους συντελεστές παραγωγής, η Επιτροπή επιδίωξε να καταρτίσει έναν αρχικό κατάλογο των συντελεστών παραγωγής και των πηγών που προορίζονταν να χρησιμοποιηθούν για όλους τους συντελεστές παραγωγής, όπως υλικά, ενέργεια και εργασία που χρησιμοποιήθηκαν για την παραγωγή του υπό επανεξέταση προϊόντος από τους παραγωγούς στη ΛΔΚ.

(152) Η Επιτροπή βασίστηκε σε δεδομένα που προσκόμισε ο αιτών και στις απαντήσεις στο παράρτημα III της ανακοίνωσης για την έναρξη διαδικασίας που διαβίβασαν οι έξι αρχικοί συνεργαζόμενοι παραγωγοί στη ΛΔΚ (82) για να καταρτίσει πλήρη κατάλογο των συντελεστών παραγωγής των ποδηλάτων.

(153) Για σκοπούς συγκρισιμότητας μεταξύ της κινεζικής και της σερβικής ονοματολογίας, η Επιτροπή προσδιόρισε, για κάθε συντελεστή παραγωγής, τον αντίστοιχο εξαψήφιο κωδικό όπως αναγράφεται στο εναρμονισμένο σύστημα («ΕΣ») σε επίπεδο (εξαψήφιας) διάκρισης του ΕΣ, βάσει των πληροφοριών που προσκόμισαν αμφότεροι ο αιτών και οι συνεργαζόμενοι παραγωγοί στην ΛΔΚ. Η ΛΔΚ, η Σερβία και η Ένωση χρησιμοποιούν όλες το εναρμονισμένο σύστημα, συνεπώς οι δασμολογικοί δασμοί και των τριών συμπίπτουν.

(154) Λαμβανομένων υπόψη όλων των πληροφοριών που υποβλήθηκαν από τον αιτούντα και τους συνεργαζόμενους παραγωγούς στη ΛΔΚ, προσδιορίστηκαν οι ακόλουθοι συντελεστές παραγωγής και οι κωδικοί ΕΣ, κατά περίπτωση: Πίνακας 1 Συντελεστής παραγωγής Κωδικός ΕΣ Τιμή εισαγωγής μονάδας Πλήρης σκελετός 871491 65,63 EUR/τεμάχιο Κορώνα σωλήνα κεφαλής σκελετού 871491 7,63 EUR/kg Ένωση σκελετού 871491 7,63